Rooney je pripravený opustiť Manchester, je však príliš drahý

Futbalový útočník berie plat 300-tisíc libier týždenne.

MANCHESTER. Anglický futbalista Wayne Rooney je pripravený opustiť Manchester United pred nadchádzajúcou sezónou, pokiaľ prípadný záujemca bude akceptovať jeho súčasné platové podmienky alebo vysoké odstupné. Správu priniesol britský denník Mirror. Tridsaťjedenročný útočník sa snaží nájsť nového zamestnávateľa, no zatiaľ márne čaká na ponuku, ktorá by sa priblížila jeho platu 300-tisíc libier týždenne. Zmluvu s United má totiž ešte na jeden rok s prípadnou opciou. V klube nie sú ochotní jeho kontrakt zrušiť a pustiť ho zadarmo. Manažment navyše odmietol poslať Rooneyho na hosťovanie s tým, že by mu United uhrádzali veľkú časť zárobku. Práve výška platu a nemalé odstupné za rekordéra v počte strelených gólov za Manchester odrádza prípadných záujemcov. Záujem o jeho služby prejavil Everton, kde Rooney začal s veľkým futbalom. Problémom sú však práve vysoké finančné požiadavky, a tak sa manažér Ronald Koeman obzrel po lacnejšej variante a podpísal zmluvy s Holanďanom Davym Klaassenom z Ajaxu Amsterdam a Islanďanom Gylfim Sigurdssonom zo Swansea. Vykúpením pre Rooneyho by mohli byť bohaté čínske kluby, nedávno prijatý nový zákon však túto možnosť komplikuje. Záujem z čínskej Superligy sa čiastočne zastavil, dôvodom je nová stopercentná daň pri podpisoch zahraničných hráčov. Číňania sa chcú totiž viac zameriavať na výchovu vlastných talentov. Rooney si chce nájsť nový klub, pretože sa pod vedením Joseho Mourinha nezmestil do základnej zostavy a túži hrať pravidelnejšie.


Gajdoš chce do škôl vrátiť brannú výchovu. Mladých treba viesť k vlastenectvu, tvrdí

BRATISLAVA. Branná výchova by sa mohla vrátiť do škôl. Prijal by to minister obrany Peter Gajdoš (nom. SNS). Za by bol aj poslanec Národnej rady SR z klubu Mosta-Híd Martin Fedor. Gajdoš je presvedčený, že mladých treba viesť k vlastenectvu. "Čiže k príprave na obranu vlasti. Ak to neurobíme my, budeme čeliť problémom, že sa ich budú snažiť ovplyvniť rôzne nelegálne skupiny," povedal v súvislosti s témou boja proti extrémizmu na Slovensku. Poukázal, že v spolupráci so strednými školami už rezort obrany uskutočnil tzv. branné hry v piatich samosprávnych krajoch. Na každom podujatí sa zúčastnilo približne 500 študentov. Návrat brannej výchovy do škôl schvaľuje aj Fedor. Študenti by sa podľa neho mali učiť základy prvej pomoci, ako reagovať v krízových situáciách, a tiež o právomociach štátnych orgánov. "Som presvedčený, že je úlohou štátu v tejto oblasti pôsobiť a nenechávať voľné pole pôsobenia pre pofidérne skupiny, ktoré sa tlačia do našich škôl za účelom ovplyvňovania mládeže," povedal Fedor. Poslanec narážal na nacionalistickú organizáciu Slovenskí branci, ktorá nedávno usporiadala na Základnej školy Beethovenova v Nitre branné cvičenie pre deti. Minister školstva Peter Plavčan (nom. SNS) vyzval školy, aby s takýmito organizáciami nespolupracovali. Ministerstvo školstva upozornilo školy na Slovenských brancov už v minulosti. Plavčan priznal, že môže byť pre školy problém nebezpečnosť pôsobenia podobných organizácií vyhodnotiť.


Novelu zákona o konflikte záujmov začnú pripravovať vo februári

Poliačik má pripravené materiály vrátane sumáru doterajších noviel a návrhov, ktoré sa objavili.

BRATISLAVA. Pracovná skupina, ktorá má pripraviť novelu zákona o konflikte záujmov, by sa mala zísť vo februári počas prvej novoročnej schôdze Národnej rady. Potvrdil to predseda parlamentného výboru pre nezlučiteľnosť funkcií Martin Poliačik (SaS). Skupina by mala pripraviť zmeny na odstránenie dier v zákone, na ktoré poslanci narážajú pri konaniach vo výbore. Novela by tiež mala priniesť podrobnejšie majetkové priznania verejných funkcionárov. V skupine sú zastúpené všetky parlamentné strany. SNS poslala do skupiny Tibora Bernaťáka, Smer Miroslava Číža, Most-Híd Petra Kresáka, SaS Ondreja Dostála, OĽaNO-NOVA Jozefa Lukáča, Sme rodina Adrianu Pčolinskú a ĽSNS Rastislava Schlosára. V skupine budú aj bývalí predsedovia výboru Miroslav Beblavý (nezaradený) a Gábor Gál (Most-Híd). Poliačik má na rokovanie pripravené viaceré materiály vrátane sumáru doterajších noviel a návrhov, ktoré sa v parlamente objavili. "Z parlamentného inštitútu máme porovnanie zákonov s inými krajinami," doplnil predseda výboru. Poliačik nedávno informoval, že novelou ústavného zákona o konflikte záujmov by chcel dosiahnuť napríklad zmeny v trestoch, povinné podrobnejšie tlačivá majetkových priznaní, ktoré by umožnili lepšiu kontrolu majetku funkcionárov, ale aj možnosti odvolania sa na Ústavný súd SR. O potrebe zmeny zákona hovorí otvorene na rokovaní výboru pravidelne väčšina poslancov bez ohľadu na to, z ktorej strany sú. Poukazujú na nedostatky zákona, s ktorými sa treba podľa nich vyrovnať. Sprísnenie majetkových priznaní sa spomína už roky. Pracovná skupina tvorila zmenu ústavného zákona o konflikte záujmov aj v minulom volebnom období. Hoci sa dohodla na zmenách, Smer od nich odstúpil. Následne prišli ďalšie návrhy od opozície aj vládnej strany, ale ani jeden pre nedostatok hlasov neprešiel. Na zmeny ústavného zákona treba aspoň 90 hlasov. V súčasnom zložení parlamentu to znamená, že sa musí koalícia a opozícia spojiť.


Výrok Jiřího Suchého o kapitalizme je hoax

Sociálne siete zrecyklovali starý, no vymyslený výrok českého umelca.

V socializme zlodeji kradli toaletný papier, mydlo, ceruzky. V kapitalizme zlodeji kradnú fabriky. V socializme dostávali robotníci prebytky, v kapitalizme sú robotníci prebytkom. Nacionalistickými a „alternatívnymi“ stránkami na facebooku sa začal šíriť obrázok s údajným výrokom českého umelca Jiřího Suchého. Výrok je vymyslený, no získal stovky lajkov a komentárov. Vyskytol sa už v minulosti, teraz ho znova šíri napríklad stránka Rusko-slovenské priateľstvo, ale aj používatelia so súkromnými menami. Pri šírení hoaxov je bežnou praxou, že článok sa odvoláva na pravdivú a overiteľnú informáciu, ktorá mu dodáva nádych dôveryhodnosti. Inak to nie je ani v prípade výroku Jiřího Suchého, ktorý sa začína citátom „kapitalizmus je lepší ako socializmus, ale horší, ako som si myslel“. K tomuto výroku sa prihlásil samotný Suchý, ktorý stránke www.hoax.cz potvrdil, že túto vetu povedal s malým rozdielom – namiesto „horší, ako som si myslel“, uviedol „horší, ako som čakal“. Ku zvyšku textu sa však už nehlási. Obrázok zbiera komentáre, ktoré sa pod podobnými hoaxmi vyskytujú často. Je jedno, či to povedal, ale je to tak. Ľudia totiž prirodzene ľahšie prijímajú informácie, ktoré zapadajú do ich jestvujúcich názorov. Šírenie vymyslených výrokov slávnych ľudí je obľúbenou metódou dezinformačných serverov. Pred niekoľkými rokmi po internete koloval falošný výrok Milana Lasicu, ktorý tiež pranieroval kapitalizmus a vyzdvihoval minulosť. Samotný herec sa od textu dištancoval. O niečo ťažšie sa vyvracajú údajné výroky ľudí, ktorí už nežijú alebo pochádzajú zo zahraničia. V rubrike Lovíme hoaxy sme preverovali údajný výrok amerického exprezidenta Ronalda Reagana o zničení Sovietskeho zväzu a národov východnej Európy. Aj ten stál na čiastočne pravdivej vete, no bol doplnený množstvom neprávd. S obrázkom Ronalda Reagana sa však virálne šíril.


Bautista-Agut sa postaral v Miami o prekvapenie a vyradil svetovú jednotku

Španielskeho tenistu čaká obhajca titulu.

MIAMI. Srbský tenista Novak Djokovič bude chýbať vo štvrťfinále dvojhry na turnaji ATP Masters 1000 Miami Open presented by Itaú v americkom Miami. Svetová jednotka prekvapujúco nestačila v osemfinále na Španiela Roberta Bautistu-Aguta (22.) a prehrala za 2:29 h 1:6, 7:5, 6:3. Španielskemu tenistovi pomohla dažďová prestávka. Za stavu 6:1 a 5:5 sa približne 40 minút nehralo. V dohrávke si síce Djokovič vybojoval brejkbal na 6:5, ale nevyužil ho. Bautista-Agut sa dostal do rytmu a otočil zápas vo svoj prospech. Djokovič celkovo mizerne premieňal svoje šance. Zverenec Mariána Vajdu využil iba 4 z 13 brejkových príležitostí, čo je 31-percentná úspešnosť. Čoskoro 31-ročný Španiel nevyhral nad o rok starším Djokovičom po prvý raz, tento rok ho už raz zdolal v troch setoch - v semifinále na turnaji v Dauhe, kde napokon dokráčal k celkovému triumfu. Kľúčom k úspechu bol začiatok druhého setu, keď sa mi podarilo spomaliť rozbehnutého súpera a držať s ním krok. Djokovič vstupoval do turnaja v Miami ako jeho 6-násobný šampión. Rekordnou siedmou trofejou by sa posunul pred Američana Andreho Agassiho, ktorý kedysi v Key Biscayne tiež šesťkrát zdvihol nad hlavu víťaznú trofej. "Gratulujem súperovi k veľkému comebacku do zápasu. Je to solídny hráč, ale takýto zápas som nemal prehrať. Mal som toľko možností a premrhal som ich. Tak to potom dopadne, keď nevyužijete svoje šance," povedal Novak Djokovič, cituje ho oficiálny portál ATP. "Hral som agresívnejšie ako zvyčajne a maximálne som sa koncentroval na každú loptičku pred svojím servisom, ale aj pred returnom. Kľúčom k úspechu bol začiatok druhého setu, keď sa mi podarilo spomaliť rozbehnutého súpera a držať s ním krok," zhodnotil Bautista-Agut. Jeho súperom vo štvrťfinále bude americký obhajca titulu John Isner. Nasadená sedmička zdolala Brita Kyla Edmunda (19.) vo dvoch tajbrejkoch 7:6 (5), 7:6 (3). Isner zahral 17 es a vyhral až 81% bodov po svojom prvom podaní, ktoré skončilo v kurte. Americký dlháň potvrdil, že je majster tajbrejkov. Na tohtoročnom turnaji na Floride vyhral zo šiestich setov až päť v "skrátenej hre".


Vo Viedni zavraždili slovenského bezdomovca, páchateľa už zadržali

Vražde predchádzala hádka medzi viacerými bezdomovcami.

VIEDEŇ. Dunajský ostrov vo Viedni sa stal v noci na nedeľu dejiskom vraždy, ktorej obeťou je 29-ročný bezdomovec zo Slovenska. Nemenovaného muža našli záchranári v okolí mosta Reichsbrücke s bodnými poraneniami, ktorým krátko po prevoze do nemocnice podľahol. Internetové vydanie denníka Kronen Zeitung o tomto incidente informovalo s odvolaním sa na vyjadrenie hovorcu viedenskej polície Thomasa Keiblingera. Pohotovostné zložky podľa neho dostali v sobotu o 23.16 h hlásenie o ťažko zranenom mužovi, ktorého následne identifikovali ako slovenského občana. Svedkovia vypovedali, že vražde predchádzala hádka medzi viacerými bezdomovcami, pričom za páchateľa označili 49-ročného Poliaka. Predpokladaného vraha sa podarilo zadržať po rozsiahlej pátracej akcii, do ktorej bolo nasadených približne 50 policajtov, služobné psy a vrtuľník. Podľa policajného hovorcu zadržaný Poliak odmietol vypovedať, bol však ľahko zranený a na oblečení mal krv. Polícia sa teraz snaží objasniť, či táto krv patrila jemu alebo obeti. Nôž, ktorý bol použitý pri tomto čine, policajti ani po niekoľkých hodinách hľadania nenašli, informoval vo svojej správe Kronen Zeitung.


V Galante sa naposledy rozlúčili s exposlancom Františkom Gauliederom

V rozlúčkových vystúpeniach rezonovali pochybnosti o okolnostiach smrti politika.

GALANTA. So zosnulým poslancom Mestského zastupiteľstva v Galante a exposlancom parlamentu Františkom Gauliederom sa v pondelok na cintoríne v Galante naposledy rozlúčila najbližšia rodina, priatelia, mestskí poslanci a obyvatelia mesta. Gauliedera zrazil v noci z 24. na 25. marca pri Trnovci nad Váhom v okrese Šaľa vlak. Polícia udalosť vyšetruje ako usmrtenie, ale aj ako obmedzovanie osobnej slobody. Na poslednej rozlúčke nechýbali poslanci Národnej rady SR Igor Matovič a Ján Budaj (obaja OĽaNO). Na žiadosť manželky sa na poslednej rozlúčke s Gauliederom nezúčastnili najvyšší predstavitelia Galanty. V rozlúčkových vystúpeniach rezonovali pochybnosti o okolnostiach smrti najvýraznejšieho galantského komunálneho politika. ,,Stretol som sa s ním týždeň pred jeho smrťou, bol plný elánu, pýtal sa ma, či by mohol za nás kandidovať vo voľbách do VÚC. Tak sa nespráva človek, ktorý chce spáchať nejakú bilančnú samovraždu,“ povedal líder OĽaNO Igor Matovič. Rovnaké pocity mal z posledného stretnutia s Gauliederom aj Ján Budaj. František Gaulieder v minulosti pôsobil aj vo vysokej politike, od roku 1994 bol poslancom parlamentu za HZDS. V roku 1996 ho ako prvého poslanca protizákonne zbavili mandátu. Dôvodom mal byť list, ktorý údajne poslal vtedajšiemu šéfovi parlamentu Ivanovi Gašparovičovi, v ktorom sa vraj vzdal mandátu. Štát mu po sťažnosti na Európskom súde pre ľudské práva vyplatil odškodné 30-tisíc eur. Na poslednej rozlúčke sa nikto z vtedajších známych tvárí HZDS neobjavil.


Muž v Ostrave vyskočil z okna s dieťaťom v náručí, obaja zahynuli

OSTRAVA. Dvadsaťosemročný muž vyskočil vo štvrtok podvečer v Ostrave z okna s deväťročným dieťaťom v náručí. Ani jeden z nich pád neprežil, informoval v piatok spravodajský server Novinky.cz. K tragédii došlo zhruba o 19.00 h. "Z doposiaľ zistených informácií vyplýva, že príbuzný mal aj s dieťaťom vyskočiť z okna domu. V dôsledku pádu z výšky viac než 20 metrov obaja utrpeli smrteľné zranenia," uviedla policajná hovorkyňa Gabriela Pokorná. Polícia vyšetruje smrť dieťaťa ako obzvlášť závažný zločin vraždy. Polícia neuviedla, v akom príbuzenskom vzťahu boli muž a dieťa. "Kriminalisti vykonali obhliadku miesta činu, zaistili stopy, ktoré budú skúmať znalci," dodala hovorkyňa. Vyšetrovatelia už vypočúvali aj svedkov činu a nariadili súdne pitvy zosnulých. Okolnosti ani motív činu neboli bezprostredne známe.


Kontrolný úrad podozrieva Pôdohospodársku agentúru z korupcie

Proces hodnotenia žiadostí o nenávratné príspevky nepôsobí transparentne.

BRATISLAVA. Predseda Najvyššieho kontrolného úradu Slovenskej republiky Karol Mitrík na základe výsledkov kontroly v Pôdohospodárskej platobnej agentúre rozhodol o odstúpení zistených nedostatkov orgánom činným v trestnom konaní, teda Generálnej prokuratúre Slovenskej republiky a polícii. Úradná kontrola bola zameraná na hospodárenie s verejnými prostriedkami, európskymi prostriedkami a na nakladanie s majetkom štátu. „Keďže závery kontroly poukazujú na neštandardné konanie vrcholového manažmentu organizácie a na možné korupčné prostredie pri poskytovaní prostriedkov Európskej únie a štátneho rozpočtu, predseda úradu Karol Mitrík dané zistenia odstúpil orgánom činným v trestnom konaní,“ povedala v utorok hovorkyňa úradu Daniela Bolech Dobáková. Podľa nej kontrolóri úradu identifikovali 28 zistení a navrhli rovnaký počet odporúčaní. Viaceré nedostatky boli takého závažného charakteru, že úrad nenadobudol uistenie o tom, že vo fáze odborného hodnotenia žiadostí o nenávratný finančný príspevok Programu rozvoja vidieka SR 2014 – 2020 bol zabezpečený jednotný, odborný, objektívny a transparentný prístup v súlade s európskymi princípmi. Najviac nedostatkov bolo zistených v oblasti procesných nastavení. „Úrad poukázal na neobjektívny prístup v systéme hodnotenia žiadostí o nenávratný finančný príspevok, keďže agentúra nastavila hodnotiace kritériá v značnej miere subjektívne tým, že slovný popis hodnotenia zúžila na rozpätie ako „dobré, veľmi dobré, vynikajúce,“ upozornila hovorkyňa NKÚ. „Ďalšie body mohli žiadatelia získať v hodnotení kvality len za podmienku účasti. Agentúra tiež nevypracovala žiaden manuál pre odborných hodnotiteľov, neorganizovala žiadne školenia k odbornému hodnoteniu, čo vedie k nejednotnému prístupu odborných hodnotiteľov,“ doplnila. Pôdohospodárska platobná agentúra prijímala podľa Kontrolného úradu nových odborných hodnotiteľov tesne pred vyhlásením výziev bez príslušného odborného vzdelania alebo odbornej praxe. Nastavila tiež vysokú mieru minimálneho počtu bodov (42 zo sto), žiadateľ tak mohol takýto počet získať aj za vyslovene zlý projekt. Kontrolóri poukázali aj na slabý kontrolný systém vo vnútri organizácie.


Za Mayovej dohodu nebudú hlasovať severoírski unionisti ani labouristi

LONDÝN. Severoírska Demokratická unionistická strana (DUP) vo štvrtok potvrdila, že v piatok bude v Dolnej snemovni britského parlamentu hlasovať proti prijatiu dohody o odchode Británie z EÚ, ktorú s Bruselom uzavrela vláda premiérky Theresy Mayovej. Informovala o tom spravodajská televízia Sky News. Poslanci DUP, ktorí v parlamente podporujú menšinovú konzervatívnu vládu, Mayovej dohodu nepodporia napriek tomu, že Dolná snemovňa bude hlasovať výlučne o 585-stranovej dohode o odchode Británie z EÚ bez 26-stranovej politickej deklarácie o budúcich vzťahoch medzi Londýnom a EÚ, ktorá je jej súčasťou. Za dohodu nebudú hlasovať ani poslanci opozičnej Labouristickej strany. "Nie sme pripravení premiérku v tomto podporiť. Theresa Mayová posúva Spojené kráľovstvo k brexitu so zaviazanými očami, keď pred zajtrajším hlasovaním oddeľuje dohodu o odchode z EÚ od politickej deklarácie," uviedol pre Sky News vodca labouristov Jeremy Corbyn, ktorý mal vo štvrtok s premiérkou približne 20-minútový telefonický rozhovor. "Ide o obrovský krok do tmy. Takže premiérka, ktorá povedala, že pri brexite nie je dohodnuté nič, kým nie je dohodnuté všetko, teraz vyzýva poslancov, aby hlasovali za odchod Británie z EÚ, pričom ani len netuší, čo bude nasledovať," napísal na Twitteri labouristický poslanec John McDonnell. Svoj postoj k piatkovému hlasovaniu o Mayovej dohode vyjadrila aj Liberálnodemokratická strana. "Liberálni demokrati sa vyjadrili jasne: Či táto dohoda prejde, alebo nie, o brexite musí rozhodnúť verejnosť. Mali by to byť ľudia, nie politici, kto bude mať v otázke dohody posledné slovo, vrátane možnosti zotrvania v EÚ. V roku 2017 prišla Theresa Mayová o väčšinu (v parlamente). Odvtedy prišla aj o dôveryhodnosť. V každom prípade je najvyšší čas, aby prišla aj o miesto," uviedol liberálnodemokratický poslanec Alistair Carmichael. Dodal, že premiérka využíva Dolnú snemovňu na riešenie problémov vo vlastnej Konzervatívnej strane. Liberálni demokrati vládli v koalícii s konzervatívcami v rokoch 2010-2015. Británia mala pôvodne EÚ oficiálne opustiť 29. marca. Mayová však minulý týždeň na summite EÚ v Bruseli dosiahla odklad brexitu prinajmenšom do 12. apríla, čo sa stane vtedy, keď parlament ani tretíkrát neschváli "rozvodovú dohodu". Ak by však britský parlament dohodu na tretí pokus schválil, odišla by Británia z Únie až 22. mája. A post premiérky by podľa svojho stredajšieho vyhlásenia opustila aj Mayová. Poslanci dohodu vyrokovanú Mayovej vládou s EÚ odmietli už 15. januára a 12. marca.


Predaj nových áut v EÚ v auguste aj za prvých osem mesiacov roka klesol

Počet nových zaregistrovaných vozidiel sa v auguste medziročne znížil.

PARÍŽ. Predaj nových automobilov v Európskej únii (EÚ) sa v auguste aj za prvých osem mesiacov 2019 znížil. Oznámilo to v stredu Európske združenie výrobcov automobilov (ACEA). Podľa najnovších údajov sa počet nových zaregistrovaných vozidiel v auguste znížil medziročne o 8,4 % na 1.041.856 kusov po júlovom náraste o 1,4 %. Dôvodom však bol najmä veľký porovnávací základ, keďže vlani v auguste predaj áut nečakane prudko vzrástol (o 31,2 %) pred zavedením prísnejších emisných testov v septembri 2018. Za osem mesiacov od začiatku januára do konca augusta 2019 bolo v EÚ zaregistrovaných viac ako 10,5 milióna nových vozidiel, o 3,2 % menej ako vlani. Dopyt po nových automobiloch klesol na všetkých piatich hlavných trhoch EÚ s výnimkou Nemecka, kde vzrástol o 0,9 %. Lídrom na európskom trhu v období január-august zostal nemecký koncern Volkswagen s podielom 24,8 %, ktorý je však menší ako 25,2 % v rovnakom období roku 2018. Francúzske skupiny PSA a Renault sa umiestnili na druhom a treťom mieste v rebríčku predaja s podielom 16,4 % (PSA) a 10,7 % (Renault). Nasledovali automobilky Hyundai s podielom 6,6 % na európskom trhu a Fiat-Chrysler s podielom 6,3 %.


Princa Filipa hospitalizovali, podstúpi operáciu bedrového kĺbu

LONDÝN. Britského princa Filipa v utorok hospitalizovali v londýnskej nemocnici, kde podstúpi plánovanú operáciu bedrového kĺbu. Zákrok sa uskutoční v stredu v súkromnej Nemocnici kráľa Eduarda VII., informovala stanica BBC s odvolaním sa na vyhlásenie Buckinghamského paláca. Vojvoda z Edinburghu (96), manžel britskej kráľovnej Alžbety II., sa vzdal oficiálnych kráľovských povinností minulý rok. Vzhľadom na svoj zdravotný stav sa nezúčastnil na viacerých nedávnych podujatiach vrátane tradičnej veľkonočnej omše, ktorá sa konala počas víkendu vo Windsore. Princ Filip desaťročia podporoval aktivity kráľovnej, pričom navštevoval i podujatia svojich vlastných dobročinných spolkov a organizácií. Jeho posledným samostatným oficiálnym vystúpením na verejnosti bola prehliadka námornej pechoty pred Buckinghamským palácom začiatkom augusta. Vojvodu v uplynulých rokoch trápili viaceré zdravotné problémy. V roku 2011 mu liečili upchatú koronárnu tepnu, o rok neskôr zápal močového mechúra. Operáciu naposledy podstúpil v júni 2013, keď strávil 11 nocí na klinike po tom, ako absolvoval probatórny chirurgický zákrok brušnej dutiny. Aký druh operácie bedrového kĺbu vojvodu čaká, nie je známe. Väčšina operácií zameraných na výmenu bedrového kĺbu sa v Británii realizuje u pacientov vo veku 60-80 rokov. Sú však aj výnimky; Alžbeta-kráľovná matka podstúpila jeho výmenu v roku 1995, keď mala 95 rokov. Zomrela ako 101-ročná. Britskú kráľovskú rodinu čakajú onedlho dve význačné udalosti - svadba princa Harryho s americkou herečkou Meghan Markleovou v máji a narodenie tretieho potomka princa Williama a Catherine, vojvodkyne z Cambridgea tento mesiac.


OTP Banka Slovensko vykázala takmer trojmiliónovú stratu

Banka výrazne zvýšila pomer krytia znehodnotených úverov opravnými položkami.

BRATISLAVA. OTP Banka Slovensko vykázala ku koncu septembra stratu takmer tri milióny eur. Ako ďalej vyplýva z informácií z účtovnej závierky, v medziročnom porovnaní je to značné zhoršenie hospodárenia. V rovnakom období minulého roka totiž banka evidovala čistý zisk 3,6 milióna eur. Čisté výnosové úroky po úprave klesli o 32,5 percenta na 14,9 milióna eur. Čisté výnosy z poplatkov a provízií stúpli o 20 percent na 8,8 milióna eur. V minulom roku vykázala banka stratu 3 milióny eur. V roku 2015 pritom evidovala zisk 2,95 milióna eur. Vlani však spoločnosť pristúpila ku konzervatívnejšiemu posudzovaniu kvality úverového portfólia a výrazne zvýšila pomer krytia znehodnotených úverov opravnými položkami. Z tohto dôvodu náklady na krytie rizík medziročne vzrástli o 86 percent, prekročili prevádzkový zisk a banka zaznamenala záporný hospodársky výsledok po zdanení. OTP Banka Slovensko je súčasťou finančnej skupiny OTP Group s pôsobnosťou na slovenskom bankovom trhu od roku 2002. Je univerzálnou bankou s portfóliom produktov a služieb pre fyzické osoby, sektor malých a stredných firiem a právnické osoby.


Trump priletel do Číny, rokovať bude opäť o Severnej Kórei

Americký prezident je prvýkrát na oficiálnej návšteve krajiny.

PEKING. Americký prezident Donald Trump v stredu pricestoval na svoju prvú oficiálnu návštevu Číny, ktorá sa koná v čase, keď vo východoázijskom regióne panuje napätie najmä okolo obchodu a Severnej Kórey. Trump pristál v Pekingu po návšteve Južnej Kórey - a len niekoľko hodín po tom, ako vo vystúpení v juhokórejskom parlamente znova vyzval Čínu, aby prestala podporovať Severnú Kóreu. Už dlho tiež kritizuje nerovnováhu v obchodných vzťahoch oboch veľmocí v neprospech USA. Šéf Bieleho domu sa počas dvojdňového pobytu v Pekingu stretne viackrát s čínskym prezidentom Siom Ťin-pchingom. Stredobodom prvého dňa je neformálna schôdzka oboch politikov, ktorí spolu s manželkami Melaniou Trumpovou a Pcheng Li-jüan navštívia pekinské historické Zakázané mesto. Neskôr Si Ťin-pching pozval amerických hostí na súkromnú večeru. Oficiálna časť návštevy šéfa Bieleho domu sa začne až vo štvrtok, a to privítaním s vojenskými poctami a oficiálnymi rokovaniami prezidentov. Čína je treťou zastávkou Trumpa na jeho aktuálnej ceste po krajinách východnej Ázie. Začal ju v Japonsku a zavíta na nej ešte do Vietnamu a na Filipíny.


Tri roky väzenia za hanobenie hymny. Čína má nový zákon

PEKING. Čínsky zákonodarný zbor v sobotu schválil novelizáciu trestného zákona, na základe ktorej bude hroziť za neúctu k štátnej hymne až trojročný pobyt vo väzení. Informovala o tom agentúra AP. Opatrenie sa bude vzťahovať na osoby, ktoré "závažným" spôsobom zhanobia hymnu "Pochod dobrovoľníkov" na verejnosti. Sprísnenie postihu súvisí s nedávnymi prípadmi, keď na futbalových zápasoch v Hongkongu fanúšikovia vypískali čínsku hymnu v reakcii na snahy Pekingu nastoliť v tomto meste so špeciálnym administratívnym štatútom tvrdšiu kontrolu. Opatrenie je zároveň súčasťou nacionalistických výziev vládnucej komunistickej strany pod vedením čínskeho prezidenta Si Ťin-pchinga, ktorý si na októbrovom zjazde strany výrazne posilnil svoju pozíciu a členovia novozvoleného Ústredného výboru Komunistickej strany Číny ho potvrdili vo funkcii straníckeho šéfa na ďalších päť rokov. Predmetná novelizácia ráta so zatknutím, uväznením na maximálne tri roky a zbavením politických práv previnilcov. Takýto postih sa predtým uplatňoval v Číne za verejné znesvätenie štátnej zástavy a štátnych symbolov. Prodemokratickí aktivisti a činitelia sa obávajú, že nový zákon o štátnej hymne môže byť zneužívaný na podkopávanie slobody prejavu. Prvotná verzia čínskej hymny vznikla v 30. rokoch 20. storočia. Autorom textu je dramatik Tchien Chan, hudbu zložil Nie Er. Oficiálne bola hymna schválená až v roku 1982. Na Taiwane, ktorý si Čína nárokuje, sa používa iná hymna.


Rijád kritizoval Trumpove rozhodnutie o Golanských výšinách

Saudská Arábia tvrdí, že rozhodnutie Trumpa bude mať dopad na mierový proces v regióne.

RIJÁD, MANÁMA. Saudská Arábia v utorok odmietla rozhodnutie amerického prezidenta Donalda Trumpa uznať Golanské výšiny za územie Izraela a odsúdila ho ako porušenie medzinárodného práva. I nformovala o tom agentúra AFP. "Saudská Arábia vyjadruje svoje pevné odmietnutie a odsúdenie vyhlásenia americkej vlády, že uznáva izraelskú suverenitu nad okupovanými sýrskymi Golanskými výšinami," píše sa vo vyhlásení, ktoré zverejnila oficiálna tlačová agentúra SPA. Golanské výšiny ostávajú "okupovanou sýrskou arabskou krajinou" a ich uznanie za izraelské je "porušením Charty OSN a medzinárodných rezolúcií", uvádza sa ďalej vo vyhlásení. "Toto bude mať negatívny vplyv na blízkovýchodný mierový proces a bezpečnosť a stabilitu v regióne," varoval Rijád. Mocné saudskoarabské kráľovstvo je kľúčovým arabským spojencom Spojených štátov. Vzťahy medzi Rijádom a Washingtonom sa od Trumpovej inaugurácie v januári 2017 výrazne zlepšovali, dodala AFP. Podobné stanovisko vydalo v utorok aj ministerstvo zahraničných vecí Bahrajnu, ktoré vyzvalo na rešpektovanie medzinárodného práva. "Bahrajnské ministerstvo zahraničných vecí potvrdzuje svoju pozíciu, že Golanské výšiny sú arabské a sýrske územie, ktoré Izrael od júna 1967 okupuje, ako to potvrdzujú rezolúcie Bezpečnostnej rady OSN," uviedlo vo vyhlásení, o ktorom informovala agentúra Reuters. Bezpečnostná rada OSN, ako aj vlády USA vždy považovali Golanské výšiny za okupované územie, ktorého návrat mal byť súčasťou komplexnej mierovej dohody medzi Izraelom a Sýriou. Dekrét o uznaní suverenity Izraela nad Golanskými výšinami podpísal Trump v pondelok. K zvratu vo viac ako 50 rokov trvajúcej americkej politike vo vzťahu k Golanským výšinám došlo počas návštevy izraelského premiéra Benjamina Netanjahua v Bielom dome. Ten v súvislosti s uznaním suverenity Izraela nad Golanskými výšinami na Trumpa naliehal niekoľko mesiacov. Izrael obsadil Golanské výšiny, západný breh rieky Jordán, východný Jeruzalem a pásmo Gazy v šesťdňovej vojne v roku 1967. Neskôr anektoval aj Golanské výšiny a východný Jeruzalem, čo medzinárodné spoločenstvo nikdy neuznalo. Trumpov krok už okrem Rijádu a Manámy kritizovali Sýria, Rusko, Irán i ďalší.


Španielsky premiér nezískal podporu strany Podemos pre vytvorenie vlády

Sánchez získal najviac hlasov v aprílových parlamentných voľbách.

MADRID. Lídrovi španielskych socialistov a úradujúcemu premiérovi Pedrovi Sánchezovi sa nepodarilo získať podporu krajne ľavicovej strany Podemos (Môžeme) potrebnú na vytvorenie vlády. Predlžuje sa tak nejasná politická situácia vo štvrtej najväčšej ekonomike eurozóny, uviedla agentúra AP. Sánchez získal najviac hlasov v aprílových parlamentných voľbách, ale nedisponuje v zákonodarnom zbore väčšinou. Musí vyrokovať podporu aj od ďalších poslancov, aby prežil tohtomesačné hlasovanie o dôvere a mohol sa ujať úradu. Piate kolo rokovaní medzi Sánchezom a lídrom strany Podemos Pablom Iglesiasom sa skončilo v utorok bez dohody. Dve hlavné stredopravicové strany v parlamente už dali najavo, že budú blokovať Sánchezov pokus vrátiť sa k moci. Socialisti, ktorí majú v 350-člennom parlamente 123 poslancov, sa v utorok ústami svojho hovorcu vyjadrili, že ak hlasovanie o dôvere neustoja, prestanú sa usilovať o vytvorenie vlády. Zvyšuje sa tak možnosť konania ďalších parlamentných volieb, dodáva agentúra Reuters.


V kauze Maják nádeje pokračuje trestné stíhanie

Rusko podľa Remišovej priviedol združenie na pomoc pre zneužívané ženy do obrovských dlhov.

BRATISLAVA. V kauze azylového centra Maják nádeje pokračuje trestné stíhanie pre subvenčný podvod, ktoré sa týka exriaditeľa TV Markíza Pavla Ruska. Ako v piatok ďalej na tlačovej besede uviedla poslankyňa Veronika Remišová, ktorá bola pôvodne členkov dozornej rady centra, stíhanie vo veci bolo už dvakrát zastavené, prokurátorka však najnovšie dala vyšetrovateľovi pokyn opäť konať a vec došetriť. Maják nádeje bol zriadený v roku 2002 ako spoločná nezisková organizácia bratislavského Starého Mesta a Nadácie Markíza. Mestská časť pre ňu poskytla budovu na Karpatskej ulici. Začiatkom roka 2015 prevzal vedenie centra Pavol Rusko. Podľa medializovaných informácií z finančných prostriedkov určených na fungovanie Majáka nádeje financoval muzikál Rómeo a Júlia, ktorý produkoval v Prahe. "Odišli z tohto účtu (účet Majáka nádeje, pozn. SITA) rôzne sumy na účet súkromnej spoločnosti," uviedla Remišová. Rusko sa obvineniu bránil tým, že peniaze nadácii vrátil prostredníctvom predaja lístkov. V kauze centra pre zneužívané ženy sa viedlo aj trestné stíhanie pre porušenie povinností pri správe cudzieho majetku. To sa týkalo zámeru Pavla Ruska predať budovu na Karpatskej ulici a zabezpečiť pre zariadenie nové priestory. S Kočnerom podpísal zmluvu o budúcej zmluve, na základe ktorej sa zariadenie malo presťahovať do komplexu Five Star Residence. Presun sa nakoniec neuskutočnil, pričom zmluvná pokuta predstavovala pol milióna eur. "Priviedol združenie do obrovských dlhov," povedala Remišová na margo Pavla Ruska. Ten si následne od inej spoločnosti Mariana Kočnera v mene centra zobral pôžičku stotisíc eur, financie však údajne putovali z účtu Majáka nádeje preč. Maják nádeje sa tak pre finančné podlžnosti dostal do exekúcie, pričom budova bola niekoľkokrát predmetom dražby. Momentálne je azylové centrum v likvidácii, preto s budovou nie je možné manipulovať. Starostka Starého Mesta Zuzana Aufrichtová v tejto súvislosti uviedla, že mestská časť bude žiadať Generálnu prokuratúru SR, aby bolo trestné stíhanie v tejto veci obnovené. Zastavili ho totiž v roku 2018. "Tu vidno krásny príklad toho, ako dvaja ľudia vedia úplne zmariť jeden krásny projekt," vyhlásila Remišová s tým, že Maják nádeje fungoval do rokov 2014 až 2015 bez problémov. "Teraz je štyri roky tá budova zavretá, nič v nej nie je," uviedla. Dodala však, že pokračovanie trestného stíhania pre subvenčný podvod je malým víťazstvom.


Tvrdý prístup talianskeho trénera sa vypláca, hovoria slovenské volejbalistky

Na majstrovstvách Európy ich najbližšie čaká Bielorusko.

BRATISLAVA. Slovenské volejbalové reprezentantky sú po dvoch dueloch ma ME v Bratislave na čele D-skupiny a ich apetít neutícha. Po triumfoch nad Španielskom a Švajčiarskom 3:0 by chceli o víťazstvo zabojovať aj v najbližšom zápase proti Bielorusku. Na súpera sa môžu pripraviť v pokoji, v nedeľu ich totiž čakal voľný deň. Zverenky Marca Fenoglia zatiaľ na ME nestratili ani set, dôležitejšie sú však dve víťazstvá. "Je to najideálnejší scenár. Musíme sa však pripraviť aj na ďalšie zápasy," povedala pre TASR Michaela Španková, libero v zostave SR. Najbližším súperom bude v pondelok o 20.00 h výber Bieloruska, v nedeľu sa tak slovenské reprezentantky môžu na súpera v pokoji pripraviť. "Máme hotel blízko obchodného centra, takže nejakú kávu alebo prechádzky si doprajeme. Ale program je iný v tom, že nás večer nečaká zápas a hlavy budú nastavené inak," dodala Španková. Okrem regenerácie však slovenské volejbalistky budú aj trénovať. "Máme dva tréningy, ale jednoduchšie. Plus nás čakajú masáže a regenerácia. Ale kávu hádam stihneme," potvrdila smečiarka Nikola Radosová. Po zápase so Švajčiarskom sa Radosová so spoluhráčkami zdržala na palubovke, divákom ponúkli "ďakovačku" v podobe tanca. Práve podpora fanúšikov dáva Slovenkám energiu. "Nevedela som pred turnajom, čo môžem čakať. Ale som prekvapená. Ľudia nám dodávajú energiu, spolupracujú počas zápasu, je to pekné," dodala Radosová. K dievčatám sa pridal aj taliansky kormidelník slovenského tímu Fenoglio, ktorý dokonca do mikrofónu moderátora odkázal divákom niekoľkokrát, že "my sme tu doma". To, samozrejme, na Zimnom štadióne Ondreja Nepelu vyvolalo vlnu nadšenia. Taliansky kouč si potom so svojimi zverenkami aj zatancoval na známu pesničku Macejko. Energický kouč zápasy prežíva veľmi emotívne a slovenské volejbalistky si na to zo začiatku dlhšie zvykali. "Áno, dlho trvalo, kým sme si na nejaké veci zvykli. Bol na nás tvrdý, chcel, aby sme bojovali o každú loptu. Ale vyplatilo sa to, ukazuje, že to bola správna cesta. Snaží sa do nás dostať mentalitu, aby sme sa naozaj nikdy nevzdávali," prezradila skúsená blokárka Jaroslava Pencová. Pondelňajší súper Slovenska je o jeden výkonnostný kôš vyššie ako Švajčiarsko a Španielsko, no slovenské volejbalistky by chceli pokračovať v nastúpenom trende. "Bielorusko je papierovo silnejší súper, ale to na veci nič nemení. My chceme ísť ďalej a urobíme všetko, čo je v našich silách," dodala na záver Karin Palgutová, s 18 bodmi najlepšie bodujúca hráčka SR proti Švajčiarsku.


Budaj sa chystá prestúpiť do Ruska. Nie, je to hoax

Slovenské médiá prevzali správu napriek pochybnému zdroju.

Budajov prestup z Tampy do tímu KHL Salavat Julajev Ufa je „už prakticky dohodnutý. Obe strany to však chcú oznámiť až v máji." Takúto informáciu o prestupe Petra Budaja uverejnila ruská Federálna spravodajská agentúra s odvolaním sa na nemenovaný vlastný zdroj. Už na prvý pohľad je však správa zavádzajúca. Podľa pravidiel NHL majú totiž hráči zakázané rokovať s inými klubmi, ak majú platnú zmluvu. To je aj Budajov prípad. Navyše, zmluva mu platí do konca sezóny a v lete bude voľným hráčom (ak nepodpíše novú zmluvu s Tampou, ak ho klub nevymení alebo ho v doplňujúcom drafte nezíska nováčik NHL Las Vegas). V lete by teda mohol Budaj ako voľný hráč ísť hocikam. Nie je preto potrebná žiadna dohoda medzi Tampou a Ufou a už vôbec nie je žiadny dôvod oznamovať takúto dohodu v máji. Ak nenastane niektorá z vyššie spomínaných možností, Budaj bude voľným hráčom od 1. júla. Slovenský hokejový brankár sa po dvoch rokoch v nižších súťažiach v zámorí vrátil do NHL a zaradil sa medzi najlepších gólmanov ligy. Aj to je dôvod, prečo správa o jeho chystanom prestupe do Ruska vyzerala podozrivo. Problémom je, že správu uverejnili vo svojom servise obe slovenské tlačové agentúry TASR a SITA. Následne ju prevzalo mnoho webových portálov a dostala sa aj do headlinov večerných športových správ na RTVS i na Markíze. Pravdivé pritom na správe bolo len to, že Budaj má 34 rokov a po sezóne sa mu končí zmluva v klube Tampa Bay. Nie je dôvod domnievať sa, že by si Budaj po svojom veľkolepom návrate do NHL vybral odchod do Ruska. Navyše, jeho manželka je Američanka, majú malé deti. Odchod do Ruska zakrátko vyvrátil aj sám brankár. „Je to úplná hlúposť. Nechápem, ako môže niekto napísať takúto vec. S nikým som sa o podobných veciach nerozprával. Vôbec to nie je pravda," uviedol slovenský brankár pre denník Šport.


STĹPČEK JAKUBA FILABabindol je schéma

Ťažko sa potom bojuje proti korupcii a rodinkárstvu, keď sa okolo ľudí z eurofondov točia mená ako Jahnátek či Gašpar.

Bez toho, aby sme niekoho priamo obviňovali z nečestného klondikovania eurofondov, treba povedať, že príbeh úspešných mladých Babindolčanov v sebe nesie všetky znaky premyslenej schémy. Na jej začiatku je Pôdohospodárska platobná agentúra, ktorá v tom čase spadá pod jedného z čelných predstaviteľov Smeru Ľubomíra Jahnátka. A potom firmičky, večierky v dvornom hoteli smerákov, nejaká tá poľovačka a nakoniec sa peniaze objavujú vo firme miestneho poslanca, ktorý kandiduje v koalícii za Smer a Most-Híd. Okolo toho poletujú priateľstvá hlavného predstaviteľa babindolských firiem s Jahnátkom, a aby to teda bolo zicher, tak aj s policajným prezidentom Tiborom Gašparom. Ťažko sa potom bojuje proti korupcii a rodinkárstvu. Treba však dodať, že pri detailnejšom pohľade, kam tiekli eurofondy, či už tie v lete z ministerstva školstva (pre ktoré padol Plavčan), alebo teraz tie z pôdohospodárstva, vidieť veľa dobrých a úspešných projektov. Ale to B je, že rovnako vidieť čoraz viac Babindolu podobných schém.


Veľvyslanectvo presťahuje do Jeruzalema viacero krajín, tvrdí Netanjahu

Prvá krajina, ktorá sa po USA rozhodla presunúť ambasádu, je Guatemala. Izraelský premiér tvrdí, že nie je posledná.

JERUZALEM. Izraelský premiér Benjamin Netanjahu v pondelok uviedol, že príklad Spojených štátov, ktoré plánujú presunúť svoje veľvyslanectvo z Tel Avivu do Jeruzalema, bude nasledovať viacero krajín. Informovala o tom agentúra AP. Netanjahuovo vyhlásenie prišlo deň po tom, ako guatemalský prezident Jimmy Morales povedal, že jeho krajina plánuje presunúť svoje veľvyslanectvo do Jeruzalema už v máji tohto roka. "Pamätáte sa, keď som povedal, že po Spojených štátoch budú nasledovať ďalšie krajiny? A už tu jedna krajina je," povedal s odkazom na Guatemalu izraelský premiér. "A teraz vám hovorím, že prídu aj ďalšie," dodal podľa DPA vo videoposolstve Netanjahu. Guatemalský prezident na výročnej konferencii Americko-izraelského výboru pre verejné záležitosti vo Washingtone v nedeľu povedal, že guatemalské veľvyslanectvo sa do Jeruzalema presťahuje v máji - dva dni po tom, čo tento krok uskutočnia Spojené štáty. Rozhodnutie o presťahovaní amerického veľvyslanectva do Jeruzalema oznámil prezident USA Donald Trump ešte 6. decembra 2017, keď súčasne oznámil, že Spojené štáty uznávajú Jeruzalem za hlavné mesto Izraela. Guatemala koncom decembra oznámila, že prijala rovnaké rozhodnutie ako USA. Prestrihnutie pásky nového diplomatického úradu Spojených štátov sa plánuje na polovicu mája, keď sa budú konať oslavy 70. výročia vzniku Izraela. Ako pripomenula agentúra AP, Izrael vyhlásil nezávislosť 14. mája 1948.


Prieskum: Väčšina Slovákov v zahraničí by sa vrátila späť, keby sa zmenila politická kultúra

V zahraničí chce zostať viac ako pätina oslovených.

BRATISLAVA. Viac ako polovica Slovákov žijúcich v zahraničí nevylúčila návrat späť na Slovensko. Ako hlavnú motiváciu označila zmenu politickej kultúry. Hneď za ňou by zvažovali konkrétnu pracovnú ponuku. Vyplýva to z prieskumu iniciatívy Slovak Professionals Abroad Program, ktorá funguje pod neziskovou organizáciou Leaf. Na prieskume sa zúčastnilo 4044 Slovákov zo 72 krajín. Aktuálne výsledky ponúkajú podľa hodnotiteľov pozitívnejší obraz ako v roku 2016, a to najmä z hľadiska rozmýšľania o návrate. Za hranicami chce ostať žiť 22 percent oslovených. Do jedného roka svoj návrat chystajú štyri percentá opýtaných, 51 percent svoj návrat nevylučuje. "Prieskum medzi Slovákmi v zahraničí je dôležitým podkladom, pretože nám umožňuje sledovať, či a ako sa vyvíja ich vnímanie Slovenska. To je smerodajné pre naše rozmýšľanie nad aktivitami, ktoré by mohli posilniť ich prepojenie so Slovenskom a zvýšiť šancu na návrat," vysvetlila manažérka programu Slovak Professionals Abroad Program Viktória Skřivánková. Respondentov k návratu láka predovšetkým emocionálne puto k svojej domovine, ktoré prevažuje nad pragmatickými dôvodmi, akými je napríklad nepresýtený trh či menej hektiky. Ako z prieskumu vyplýva, Slováci žijúci v zahraničí mienia, že svojím návratom by krajinu obohatili zmenou mentálneho nastavenia a odbornými vedomosťami. Pri ich rozhodovaní v návrate by zavážila najviac pracovná ponuka, a to v 47 percentách. Záujem by mali najmä o prácu v spoločnostiach digitálnych lídrov alebo vo verejnej správe. V zahraničí v súčasnosti žije, študuje a pracuje viac ako tristotisíc Slovákov vrátane vedcov, manažérov či umelcov, ktorí doma nenašli uplatnenie alebo vyhovujúce životné podmienky. Slovensko je tiež krajinou s najväčším počtom vysokoškolských študentov študujúcich v zahraničí.


EÚ a USA budú rokovať o možnom rozšírení zákazu notebookov v lietadlách

Európska únia v súčasnosti nedisponuje informáciami o hrozbách, ktoré by si vynútili zavedenie takéhoto zákazu.

BRUSEL. Predstavitelia USA a Európskej únie budú v piatok viesť krízové rokovania o možnom rozšírení amerického zákazu nosenia notebookov a ďalších elektronických zariadení do kabín lietadiel aj na lety z členských štátov Únie. Informovala o tom hovorkyňa Európskej komisie (EK) Anna-Kaisa Itkonen. Ako uviedla, EÚ v súčasnosti nedisponuje informáciami o hrozbách, ktoré by si vynútili zavedenie takéhoto opatrenia. Amerického ministra vnútra Johna Kellyho preto o vyjasnenie situácie písomne požiadali komisári EÚ pre dopravu a migráciu.Americká vláda ešte v marci zaviedla pre cestujúcich z ôsmich prevažne moslimských krajín zákaz nosiť na palubu lietadiel priamo smerujúcich do USA laptopy, tablety, DVD prehrávače, kamery a ďalšiu elektroniku. Opatrenie, ktoré malo byť reakciou na bližšie nešpecifikované teroristické hrozby, sa týka letov z Jordánska, Egypta, Turecka, Saudskej Arábie, Spojených arabských emirátov, Kuvajtu, Maroka a Kataru. Podľa medializovaných informácií USA aktuálne zvažujú rozšírenie zákazu aj na lety z EÚ.


NKÚ plánuje kontroly, pozrie sa na hospodárenie v lesoch aj na služby seniorom

V oblasti zdravotníctva by sa Najvyšší kontrolný úrad chcel zamerať aj na liekovú politiku.

BRATISLAVA. Poskytovanie sociálnych služieb pre seniorov, hospodárenie v slovenských lesoch či financie smerujúce do prezbrojenia alebo stav ciest druhej a tretej triedy. To sú niektoré z oblastí, na ktoré sa chcú v roku 2018 zamerať kontrolóri Najvyššieho kontrolného úradu (NKÚ). Na tento rok má úrad podľa jeho predsedu Karola Mitríka naplánovaných spolu 23 kontrolných akcií. Malo by sa tiež vypracovať šesť predbežných štúdií a tri analytické správy. Pripravená je teda napríklad veľká prierezová kontrola, ktorá sa týka služieb dôchodcom. "Pozrieme sa na to, ako máme nastavený systém poskytovania sociálnych služieb pre seniorov," avizoval Mitrík. Kontrolóri okrem iného preskúmajú, ako sa realizuje národná stratégia vo vzťahu k seniorom či ako ju premietajú samosprávy do svojich činností. A teda, ako je systém pripravený nielen v súčasnosti, ale aj do budúcna. V oblasti zdravotníctva by sa NKÚ chcel zamerať aj na liekovú politiku a v prípade školstva by to mala byť oblasť výskumu, vývoja a inovácií. Kontrolóri sa napríklad zamerajú na praktickú realizáciu projektov, ktoré sa viažu na vedecké parky či výskumné centrá. Čiže ako prijímatelia uskutočňujú jednotlivé projekty, ale tiež aj to, ako si riadiaci orgán plní úlohu kontrolóra a dozerá na tieto projekty. NKÚ má zároveň v pláne preveriť aj hospodárenie v slovenských lesoch. A to nielen v štátnom podniku a jeho odštepných závodoch, kontrolóri sa totiž pozrú aj do vybraných samospráv, ako hospodária s lesmi. "Lebo lesy na Slovensku pokrývajú 40 % územia, je to veľká plocha, veľký kapitál a majetok," opísal Mitrík. Kontrolóri preveria aj finančné prostriedky, ktoré smerujú do armády, napríklad na prezbrojenie. Po prvý raz by mal NKÚ prekontrolovať aj Sociálnu poisťovňu, konkrétne jej hospodárenie v správnom fonde. Ide teda o finančné prostriedky, ktoré poisťovňa využíva na svoje bežné fungovanie. Pod ešte väčší drobnohľad kontrolórov by sa mali v roku 2018 dostať aj cesty druhej a tretej triedy a rizikové úseky na nich. Podľa Mitríka to nie je nová akcia, keďže kontrolóri už približne rok pracujú na predbežnej štúdii z tejto oblasti. V rámci nej zmapovali stav týchto ciest z dostupných zdrojov a po schválení analýzy chcú časť z nej zverejniť. NKÚ si chce však túto analýzu overiť aj v praxi, preto pôjde tieto údaje verifikovať.


Medzinárodní experti do dvoch mesiacov od volieb zverejnia hodnotiacu správu

Súčasťou správy budú odporúčania ODIHR na odstránenie prípadných nedostatkov.

BRATISLAVA. Šesťčlenná volebná hodnotiaca misia z Úradu Organizácie pre bezpečnosť a spoluprácu v Európe pre demokratické inštitúcie a ľudské práva (ODIHR) vypracuje a do dvoch mesiacov od prezidentských volieb zverejní hodnotiacu správu. Súčasťou budú odporúčania ODIHR na odstránenie prípadných nedostatkov. Medzinárodní experti, ktorí pricestovali na Slovensko 6. marca, posudzovali prípravu a priebeh prezidentských volieb z pohľadu dodržiavania medzinárodných záväzkov a pravidiel právneho štátu.Ako agentúru SITA informoval tlačový odbor ministerstva zahraničných vecí, misia venovala pozornosť implementácii volebnej legislatívy a vyváženosti a nezávislosti mediálneho prostredia.Slovenská republika pozvala ODIHR pozorovať aj májové voľby do Európskeho parlamentu. Pozývanie expertov ODIHR na pozorovanie prípravy a priebehu volieb je súčasťou záväzkov účastníckych štátov OBSE.


Slovan v príprave jasne prehral, od českého majstra dostal päť gólov

Jediný gól Slovana strelil český útočník Rudolf Červený.

BRATISLAVA. Hokejisti HC Slovan Bratislava prehrali v pondelňajšom prípravnom zápase na Zimnom štadióne Ondreja Nepelu s českým majstrom HC Kometa Brno 1:5. HC Slovan Bratislava - HC Kometa Brno 1:5 (0:3, 1:1, 0:1) Góly: 40. Červený (Schaus, Sukeľ) - 7. Horký (Nahodil, Hruška), 8. Süss (Novák), 14. Mueller, 21. Mueller (Zaťovič, Barinka), 52. Köhler (Barinka, Dočekal) HC '05 iClinic Banská Bystrica - Viedeň Capitals 2:3 pp (0:0, 1:2, 1:0 - 0:1) Jediný gól účastníka KHL strelil tri sekundy pred koncom druhej tretiny český útočník Rudolf Červený, keď v oslabení znížil na 1:4. Za hostí sa dvakrát presadil 30-ročný kanadský útočník Peter Mueller, ktorý má na konte takmer 300 zápasov v zámorskej NHL. Štyri góly inkasoval za necelých 21 minút brankár Jakub Štěpánek a už v 43. minúte prepustil miesto medzi žrďami Marekovi Čiliakovi, ktorý prišiel do Slovana práve z Brna. Dvadsaťosemročný slovenský reprezentant inkasoval len raz. Hokejisti majstrovského HC '05 iClinic Banská Bystrica prehrali v prípravnom dueli pred štartom Tipsport Ligy s tímom Viedeň Capitals 2:3 po predĺžení.


Vyšetrovanie v Libanone preukázalo, že izraelské drony boli na bojovej misii

Jeden z dronov niesol štyri a pol kilogramu výbušniny.

BEJRÚT. Dva izraelské drony, ktoré v auguste havarovali v libanonskom hlavnom meste Bejrút, boli na bojovej misii a jedno z týchto bezpilotných lietadiel bolo vyzbrojené štyri a pol kilogramom výbušniny. Vyplýva to zo záverov vyšetrovania libanonskej vlády, píše vo štvrtok agentúra AP. Vyšetrovanie preukázalo, že drony vzlietli z bojových lodí v Stredozemnom mori 25. augusta, vyhlásil vo štvrtok na tlačovej konferencii v Bejrúte libanonský minister obrany Iljás Bú Saab. Následne sa jeden zo strojov zrútil na mediálny úrad libanonského militantného hnutia Hizballáh v južnom Bejrúte. Ďalší dron vybuchol neďaleko o 42 minút neskôr, dodal. Šéf libanonskej obrany dodal, že to bol "najnebezpečnejší akt agresie zo strany Izraela" od vojny medzi Izraelom a Hizballáhom v roku 2006. Libanonské proiránske militantné hnutie Hizballáh 25. augusta oznámilo, že dva drony, údajne pochádzajúce z Izraela, zaútočili na jeho baštu v Bejrúte. Jeden z dronov sa zrútil neďaleko tlačovej kancelárie organizácie, druhý neskôr vybuchol vo vzduchu v tej istej lokalite. Trosky oboch dronov odovzdal Hizballáh libanonskej armáde po tom, čo ich preskúmali jeho experti, ktorí dospeli k záveru, že jedno z bezpilotných lietadiel bolo naložené trhavinami a bolo určené na uskutočňovanie útokov. Druhý dron mal byť prieskumný.


Keď mu volal Löw, považoval to za žart. Gnabry dosiahol to, čo Filip Šebo

V Arsenale Londýn bol nepotrebný. V Nemecku však ukazuje svoje kvality. Serge Gnabry žiaril na olympiáde aj pri premiére v seniorskom výbere.

BRATISLAVA. Nemeckým hviezdam, ako sú Mario Götze, Marco Reus či Thomas Müller rastie zdatná konkurencia. Dvadsaťjedenročný krídelník Serge Gnabry sa pri svojej seniorskej premiére zaskvel hetrikom. Aj jeho zásluhou Nemecko deklasovalo San Maríno 8:0. Talentovaný mladík pozvánke do národného tímu najskôr nechcel uveriť. Keď mu nemecký tréner Joachim Löw prekvapivú správu oznamoval, myslel si, že si z neho niekto robí žarty. „Keď mi tréner zavolal, že ma nominuje, chvíľu som rozmýšľal, či je to naozaj on, alebo nie. V poslednom čase je čoraz viac falošných telefonátov z rôznych televíznych relácií či iné podobné vtipy. Nechcel som byť ďalšou obeťou,“ prezradil Gnabry pre rozhlasovú stanicu RND. Napokon nominácii uveril, prišiel na svoj prvý seniorský zraz, nastúpil na celý zápas a trikrát skóroval. Ak by premenil aj ďalšie vyložené šance, jeho gólový nástrel mohol byť aj dvojnásobný. „S tým, že strelím pri svojom debute tri góly, som nerátal ani v najkrajšom sne. Som tým nadšený. Tréner mi povedal, nech hrám drzo a sebavedome. Hádam sa mi to podarilo,“ vyhlásil pre televíziu RTL. Gnabry je prvým futbalistom, ktorý skóroval pri svojom debute za nemeckú reprezentáciu od roku 2007, keď sa to podarilo Christianovi Panderovi v zápase proti Anglicku. Hetrik pri premiére naposledy zaznamenal v nemeckom mužstve pred 40 rokmi Dieter Müller. Na Slovensku sa podobný kúsok podaril Filipovi Šebovi, ktorý dosiahol tri góly pri svojom debute v prípravnom zápase v roku 2006 proti Malte. Gnabry nedávno zažiaril aj na letných olympijských hrách v Riu, kde sa so šiestimi gólmi stal spolu s krajanom Nilsom Petersenom najlepším strelcom turnaja, čím výrazne pomohol mladým Nemcom k zisku strieborných medailí. Futbalista, ktorého otec pochádza z Pobrežia Slonoviny, vyrastal v mládežníckej akadémii Stuttgartu. V roku 2012 prestúpil do londýnskeho Arsenalu, kde však pod vedením kouča Arsena Wengera nedostával veľa príležitostí. „Anglicko zo mňa urobilo takého hráča, akým som teraz. V Arsenale som sa naučil hrať vo vysokom nasadení,“ prezradil pre britský Express. „Keď prídete ako mladý hráč do klubu, v ktorom trénujete so špičkovými futbalistami, za tri roky sa musíte niečo naučiť,“ dodal. V lete sa talentovaný krídelník vrátil do Nemecka. Za päť miliónov eur ho kúpil Werder Brémy, kde sa ihneď zaradil medzi ofenzívnych lídrov. V deviatich zápasoch zaznamenal štyri góly. „Vieme, že čoskoro bude oňho veľký záujem. V najbližšom prestupovom období ho určite nepredáme. Som si istý, že aj on chce u nás ešte ostať,“ povedal pre portál espnfc.com športový riaditeľ klubu Frank Baumann.


Madrid sa stal hlavným mestom LGBT komunity, cez víkend sa konajú pochody

PARÍŽ/MADRID/BELEHRAD/ISTANBUL. Vo veľkých mestách rôznych krajín sveta sa tento víkend konajú pochody a podujatia na podporu komunity LGBT. Pomyselným "hlavným mestom" LGBT je Madrid, kde sa od piatku koná 11-dňový festival Madrid World Pride, na ktorom očakávajú dva milióny hostí z rôznych krajín sveta. Mottom festivalu, ktorý potrvá do 2. júla, je Viva la Vida (Nech žije život). Hlavný štáb podujatí sídli v madridskej štvrti Chueca, ktorá sa u gejov teší veľkej obľube. Vzhľadom na bezpečnostnú situáciu v Európe podujatie sprevádzajú veľmi prísne bezpečnostné opatrenia. K viac ako 600 policajtom v službe do Madridu povolali ako posily ďalších 400 policajtov z iných častiach krajiny. Situáciu v uliciach budú monitorovať vrtuľníky. Polícia do ulíc vysiela aj jazdnú políciu a hliadky so špeciálne vycvičenými psami. V rámci bezpečnostných opatrení polícia zakázala veľkým autám vjazd do centre Madridu. Vydala aj zákaz vstupu do centra s batohom. Séria podujatí venovaných právam komunity LGBT sa v Madride začala už v piatok, keď tamojšia radnica predstavila verejnosti svoj najnovší projekt - ide o nahradenie tradičných panáčikov na semaforoch dvoma mužmi alebo dvoma ženami držiacimi sa za ruky. Takto boli zmenené semafory na 72 madridských križovatkách. Komunita LGBT tento krok radnice vyzdvihla a označila ho za pozitívny príklad inklúzie. Zmenené figúrky na semaforoch zostanú aj po skončení festivalu. K očakávaným vyše 30.000 účastníkom pochodu Pride Parade v Dubline sa dnes pridal aj írsky premiér Leo Varadkar, ktorý je najmladším ministerským predsedom v dejinách Írskej republiky a zároveň prvým, čo sa verejne prihlásil k svojej homosexuálnej orientácii. Pochod ulicami Dublinu sprevádzajú sprísnené bezpečnostné opatrenia. Ich účastníci sa museli podrobiť policajnej kontrole a smeli mať len batohy vo veľkosti A4. Niekoľko desiatok príslušníkov sexuálnych menšín pochodovalo aj ulicami srbskej metropoly Belehrad. Účastníci pochodu vyzdvihovali najmä to, že novou premiérkou v Srbsku sa v prípade potvrdenia vo funkcii môže stať Ana Brnabičová, ktorá sa otvorene hlási k lesbickej sexuálnej orientácii. Na premiérsky post Anu Brnabičovú nominoval minulý týždeň prozápadný srbský prezident Aleksandar Vučič. Brnabičová (41) je prvou ministerkou srbskej vlády, ktorá sa otvorene priznala k svojej lesbickej orientácii. Zároveň by sa mohla stať prvou ženou vo funkcii ministerskej predsedníčky v tejto pomerne konzervatívnej balkánskej krajine. Pochod za práva a slobody komunity LGBT sa dnes koná aj v uliciach francúzskej metropoly Paríž. Pochod, ktorý sa začal na Námestí svornosti s cieľom na Námestí republiky, je špecifický tým, že je aj pripomenutím prvého podobného podujatia v Paríži pred 40 rokmi. Turecké úrady dnes oznámili, že nepovolia na nedeľu naplánovaný istanbulský pochod za práva sexuálnych menšín. Úrad istanbulského guvernéra zverejnil dnes vyhlásenie, v ktorom argumentuje, že pochod nedovolí z dôvodov ochrany bezpečnosti samotných účastníkov, turistov a verejného poriadku. Verejnosť si cez sociálne médiá zdieľala odkaz, podľa ktorého sa pochod začne v nedeľu na námestí Taksim. Úrad guvernéra namietal, že táto časť mesta nie je určená na demonštrácie. Argumentoval, že dosiaľ nedostal ani náležitú žiadosť o jej usporiadanie. Spomenul, že proti tomuto podujatiu sa ohradilo viacero rôznych skupín. Na istanbulský pride prišlo v roku 2014 okolo 100.000 osôb. Išlo o najväčšie zhromaždenie oslavujúce práva LGBT ľudí v moslimskom svete. Úrady od toho času podobné podujatie nedovolili.


Smer pripravil zákon o kompenzáciách pre prepustených baníkov

Príspevok je pre baníkov, ktorí prídu o zamestnanie z dôvodu útlmu banskej činnosti.

BRATISLAVA. Pätica poslancov vládnej strany Smer na čele s trenčianskym županom Jaroslavom Baškom podala do Národnej rady (NR) SR návrh zákona o kompenzačnom príspevku pre baníkov. Ten by mal byť priznaný pracovníkom, ktorí pracujú pod zemou minimálne tri roky a prídu o zamestnanie z dôvodu útlmu banskej činnosti. Účinnosť zákona navrhli poslanci od 1. januára 2020. Vláda plánuje zrušiť dotovanie ťažby uhlia na hornej Nitre už v roku 2023. "V procese transformácie uhoľného regiónu sú zo sociálneho a ekonomického hľadiska najviac ohrozenou skupinou obyvateľstva zamestnanci ťažobného priemyslu v hlbinných baniach," uviedli navrhovatelia v dôvodovej správe k zákonu. U starších zamestnancov, ktorí navyše pracujú v ťažobnom priemysle dlhodobo, sa dá podľa poslancov predpokladať absencia skúseností so zmenou zamestnania a skúseností s procesmi súvisiacimi s nezamestnanosťou, komunikáciou s úradmi a zamestnávateľmi a aktívnym hľadaním si nového zamestnania. "Skorším ukončením ťažby bude dochádzať k predčasnému odchodu zamestnancov baní, ktorí najmä vzhľadom k veku nebudú schopní adaptácie na nový druh povolania," dodali poslanci. Navrhovaný zákon rozdeľuje poberateľov príspevku podľa počtu odpracovaných rokov a rozdielna je aj dĺžka jeho poberania. Najnižší príspevok vo výške 200 eur po dobu jedného roka, by mal v prípade prepustenia dostávať baník, ktorý odpracoval pod zemou aspoň tri roky. Maximálny príspevok viac ako 800 eur by mali ďalších sedem rokov po prepustení dostávať baníci, ktorí odpracovali pod zemou viac ako 30 rokov. Príspevok má dostať prepustený baník od prvého dňa kalendárneho mesiaca nasledujúceho po ukončení zamestnania so stálym pracoviskom v podzemí. Príspevok nedostanú baníci, ktorí poberajú napríklad starobný alebo invalidný dôchodok, úrazovú rentu alebo osobitý príspevok baníkom.


Spojenci zaplatia vyše trištvrte milióna eur za slovenských vojakov v Iraku

Z celkových nákladov na slovenské pôsobenie v Iraku uhradia väčšinu spojenci.

BRATISLAVA. Spojenci uhradia Slovensku 820-tisíc eur ako refundáciu nákladov spojených s pôsobením príslušníkov Ozbrojených síl SR v Iraku. TASR o tom informovala hovorkyňa Ministerstva obrany SR Danka Capáková. "Prispieť k stabilizácii Iraku a k budovaniu irackých bezpečnostných síl považujeme za náš príspevok ku globálnej bezpečnosti. No zároveň je tu dobrá správa pre všetkých občanov Slovenskej republiky, z celkových nákladov nám takmer 80 percent budú refundovať spojenci. Tento úspech sme dosiahli v rámci našich rokovaní," povedal minister obrany SR Peter Gajdoš. Zdôraznil, že rezort obrany tak ušetrí daňovým poplatníkom 820-tisíc eur. Nemecko prispeje Slovensku vo výške pol milióna eur, sumou dvestotisíc eur Holandsko, stotisíc eur zaplatí Luxembursko a dvadsaťtisíc eur Chorvátsko. "Samozrejme, naďalej je ešte otvorená aj podpora ďalších krajín," doplnil šéf rezortu obrany. Stabilizácia Iraku bola aj jednou z hlavných tém štvrtkového rokovania ministrov obrany členských krajín NATO v Bruseli. V budovaní irackých bezpečnostných síl pomáhajú slovenskí vojaci už v rámci druhej rotácie. "Len pred pár dňami sme do Iraku poslali ďalšiu rotáciu vojakov, ktorých cieľom je vycvičiť iracké bezpečnostné sily v oblasti odmínovania, pričom v spolupráci s Poľskom plánujeme v najbližších dňoch doplniť náš príspevok o špecialistov v oblasti údržby a opráv vojenskej techniky sovietskeho pôvodu," uviedol Gajdoš s tým, že Slovensko bude v tejto pomoci v zmysle schváleného mandátu aj naďalej pokračovať.


Český Slevomat opúšťa zľavový trh, zameria sa na luxusnejší tovar

PRAHA. Najväčší český zľavový portál Slevomat chce opustiť zľavový trh a zamerať sa na predaj luxusnejšieho tovaru. On-line napríklad predal 30 domov a niekoľko aut. Stále viac sa Slevomat zameriava na predaj zájazdov a dovoleniek - minulý rok predával 220-tisíc pobytov. Výpredajový tovar má v ponuke nahradiť postupne drahší. "Kedysi obvyklé výpredaje tak striedajú exkluzívne ponuky šité na mieru, často aj úplne bez zľavy. To je trend, ktorým sa chceme do budúcnosti uberať, a zľavový trh, ktorý sme vytvorili, úplne opustiť," povedala riaditeľka Marie Chytilová. Dlhodobo podľa nej rastie priemerná suma, ktorú zákazníci cez portál minú, v súčasnosti dosahuje 709 českých korún (26 eur približne). Oproti minulosti ponúka Slevomat aj ponuky v hodnote desiatok tisíc korún, v niekoľkých prípadoch aj za milióny. V ponuke tak možno nájsť hodinky českej značky Prim, luxusné vozidlo Cadillac Supercharged, zájazdy do Dubaja, Brazílie či New Yorku, elektroniku Pioneer alebo značkovú kozmetiku a oblečenie. "Chceme sa stať dobrými partnermi pre veľké značky, či už v móde, tovare alebo službách. Určite chceme na svojich stránkach stále častejšie ponúkať známe hotely či reštaurácie," dodala riaditeľka. Vlani Slevomat ponúkol sortiment, ktorý zľavové weby doteraz v Česku neponúkali. "Či už išlo o predaj nových áut alebo domov. Limitovaná ponuka v obmedzenom časovom období pritiahla desaťtisíce záujemcov," uviedla Chytilová.


Premávku trolejbusov na bratislavské Dolné hony obnovili

Na ceste bolo odstavené auto s odpadnutými kolesami.

BRATISLAVA.Premávka trolejbusov liniek 201 a 202 bola z centra Bratislavy smerom na Dolné hony obnovená. Informuje o tom Dopravný podnik Bratislava na sociálnej sieti. "Počítajte však, prosím, s meškaniami aj v radoch desiatok minút. Viacero vozidiel bolo uviaznutých a musia sa napojiť na svoje cestovné poriadky," uviedol dopravný podnik. Dôvodom prerušenia premávky trolejbusov bola v utorok ráno prekážka na trase. Išlo o auto s odpadnutými kolesami. Trolejbusy 201 a 202 v smere z centra Bratislavy premávali iba po zastávku Cintorín Vrakuňa. Odtiaľ po zastávku Dolné hony, Čiližská bola zabezpečená náhradná autobusová doprava.


REVOLÚCIE V MEDICÍNEVložil deti do strmeňov a opravil deťom poruchu kĺbov

Arnold Pavlík ukázal jednoduchú metódu, ako pomáhať deťom s vrodenou poruchou bedrového kĺbu.

Arnold Pavlík sa narodil neďaleko Brna, v Slavkove, v mestečku, ktoré je známe z histórie vďaka Napoleonovým úspechom. V roku 1930 úspešne ukončil štúdium na lekárskej fakulte Masarykovej univerzity a už počas štúdia stážoval na  ortopedickom oddelení Ústavu mrzáčků na Králově Poli. Na ubytovanie a stravu si vtedy privyrábal prácou na operačných sálach, no ortopédia ako odbor bola ešte iba v plienkach. Prvú Československú ortopedickú spoločnosť založili len päť rokov pred Pavlíkovými promóciami a prvá ortopedická klinika vznikla v Prahe v roku 1928. Už od čias Hippokrata -  niekedy okolo roku 400 pred našim letopočtom – pritom bolo známe ochorenie, ktoré dnes nazývame vrodená vývojová porucha bedrového kĺbu. Český lekár prišiel s jednoduchým, no skvelým nápadom, ako pomôcť už šesťmesačným deťom. Po štúdiu a vojenskej službe pracoval Pavlík aj ako chirurg, no netrvalo dlho a vrátil sa naspäť do Brna, na už samostatnú ortopedickú kliniku, ktorú v tej dobe viedol profesor Frejka. V roku 1939 založil v Olomouci druhé ortopedické pracovisko na Morave a po vojne mu dodatočne uznali jeho habilitačnú prácu. Ako sám o sebe tvrdil, bol manuálne zručný už od detstva, keďže v detstve pomáhal otcovi v dielni. Nešlo o namyslenosť, Pavlík vynašiel počas svojej kariéry niekoľko nových operačných metód plochej nohy, pakĺbov a iných ortopedických ochorení. Vytvoril, napríklad, jeden z prvých vnútrodreňových implantátov pre stabilizáciu časti stehennej kosti, ktorá sa nachádza v blízkosti panvy. Avšak celosvetovo sú zrejme najznámejšie jeho strmene, jednoduchá a elegantná metóda terapie vrodenej vývojovej poruchy (alebo aj dysplázie) bedrového kĺbu. Presná príčina ochorenia nie je úplne jasná. Jednoznačne má na vznik vplyv genetika, keďže približne v tretine prípadov sa ochorenie vyskytlo u pokrvných príbuzných. K ďalším faktorom však patrí aj postavenie plodu koncom panvovým vo vnútri maternice počas tehotenstva alebo nervovosvalové faktory. Dysplázia pritom postihuje novorodencov od narodenia a jej celkový výskyt sa pohybuje v rozmedzí 1 až 1,5 na milión živonarodených detí. Podstatou ochorenia je, že bedrový kĺb zostane anatomicky nevyvinutý, nestabilný, čo vedie k asymetrii medzi oboma dolnými končatinami. Deti majú v neskoršom veku kolísavú chôdzu, poruchu hybnosti, deformity chrbtice a, samozrejme, hrozia im vykĺbenia a degeneratívne zmeny kĺbu. V tomto okamihu však pomôže Pavlíkov nápad. Správne naložené strmene u novorodencov s vrodenou dyspláziou bedrového kĺbu, ktoré sa nazývajú podľa svojho vynálezcu, zabraňujú napnutiu končatiny a jej pohybu k strednej línii tela. Takéto pohyby totiž môžu viesť k vykĺbeniu bedrového kĺbu. Udržujú novorodenca v presne opačnej polohe: nožičky majú pokrčené a vytočené od strednej línie tela. V tejto polohe je novorodenec šesť týždňov a v 95 percentách prípadov kĺbová instabilita vymizne. V prípadoch, kedy sa táto metóda použiť nedá, napríklad pri voľnosti väzov alebo ak sa dysplázia bedrového kĺbu zistí až po šiestich mesiacoch (čo sa vďaka povinnému skríningu nemá stať), volia sa iné metódy: napríklad repozície, teda napravenie nesprávne postaveného kĺbu pomocou chirurgických metód. Dieťa je v tomto veku fyzicky aktívne a je ťažké udržať ho v strmeňoch na takú dlhú dobu. Arnold Pavlík začal liečiť novorodencov strmeňmi niekedy v rokoch 1942 a 1943. Prvé strmene si nielen sám navrhol, ale aj vlastnoručne vyrobil. Po nazbieraní klinických skúseností vystúpil s novou metódou na schôdzi Československej spoločnosti ortopedicko-traumatologickej v roku 1946. A po publikovaní odborného článku, v ktorom popisoval svoju novú metódu, na seba pozitívne ohlasy nedali dlho čakať. Úspechy hlásili z Viedne, z Poľska, no celosvetové rozšírenie sa udialo až v sedemdesiatych rokoch, po jeho smrti, keď v Spojených štátoch odprezentovali dlhodobé klinické štúdie s výsledkami použitia Pavlíkových strmeňov. V súčasnosti sú Pavlíkove strmene súčasťou odporúčaných postupov pri terapii vrodenej dysplázie bedrového kĺbu v Európe, USA, Japonsku či ďalších krajinách. Na Slovensku je na túto vrodenú poruchu povinný skríning u novorodencov. Znamená to, že zachytiť by sme mali každé dieťa s ochorení, a to hneď v prvých dňoch po narodení. Význam povinného skríningu však nie je iba v tom, aby sme zachytili všetky prípady dysplázie bedrového kĺbu, no najmä v tom, že do veku šiestich mesiacov je možné stav vyliečiť bez potreby operačného riešenia. Existuje niekoľko metód, von Rosenove dlahy či Frejkova perinka, pomenovaná podľa prvého prednostu ortopedickej kliniky v Brne. Celosvetovo najpoužívanejší je však práve vynález Pavlíka. Na Slovensku patrí do povinného skríningu podrobné vyšetrenie novorodenca ihneď po narodení, vyšetrenie bedrových kĺbov, neurologického stavu, skríning vrodeného sivého zákalu, porúch sluchu, vyšetrenie močovopohlavného systému a niekoľko biochemických vyšetrení, ktorých cieľom je odhaliť rôzne metabolické ochorenia. Skríning dysplázie bedrových kĺbov nariaďuje aj odborné usmernenie Ministerstva zdravotníctva z roku 2000. Vykonáva ho lekár novorodeneckého oddelenia alebo ortopéd. Staršie manuálne vyšetrovacie metódy sa síce ešte používajú, no do úzadia ich zatlačilo moderné ultrazvukové vyšetrenie, ktoré je bezpečnejšie vzhľadom na rastové chrupavky. Autor je lekár. (17.3. 1902 - 10.2.1962), profesor ortopédie, zakladateľ niekoľkých ortopedických pracovísk, popísal viacero nových operačných metód. Jeho zrejme najznámejším vynálezom sú Pavlíkove strmene, ktoré sa celosvetovo používajú dodnes, prakticky bez zmeny, v liečbe vrodenej dysplázie bedrového kĺbu.


Trump odsúdil belošských extrémistov a označil rasizmus za zlo

Americký prezident zdôraznil, že nenávisť a bigotnosť nemajú v USA žiadne miesto.

WASHINGTON. Americký prezident Donald Trump v pondelok po intenzívnom verejnom nátlaku ostro odsúdil belošských extrémistov, ktorí majú na svedomí víkendové násilnosti vo Virgínii. Páchatelia rasistických útokov budú podľa neho postavení pred súd. Trump zdôraznil, že nenávisť a bigotnosť nemajú v Spojených štátoch žiadne miesto. Rasistické hnutie Ku Klux Klan, neonacisti a stúpenci belošskej nadvlády, teda skupiny a ich stúpenci, ktorí sa v incidentoch v Charlottesville angažovali, sú podľa šéfa Bieleho domu odporní. Rasizmus označil Trump za zlo.


Severokórejské médiá otočili. Trump a USA už nie sú nepriatelia

K Severokórejčanom sa dostalo spravodajstvo zo summitu až vo štvrtok.

PCHJONGJANG. Spravodajstvo severokórejských médií z americko-severokórejského summitu, ktorý sa konal v utorok v Singapure, prekvapilo úplnou zmenou pohľadu na Spojené štáty a amerického prezidenta Donalda Trumpa. Doteraz šéfa Bieleho domu označovali médiá v Kórejskej ľudovodemokratickej republike (KĽDR) tými najrôznejšími nadávkami a hanlivými výrazmi. Vo výnimočných prípadoch, keď ho chceli vykresliť v neutrálnom svetle, volali ho proste len "Trump", bez akýchkoľvek prívlastkov či titulov. Po summite sa situácia úplne zmenila a severokórejskí moderátori začali oslavným tónom hovoriť o "prezidentovi Spojených štátov amerických" alebo dokonca o "najvyššom vodcovi" svojej krajiny, čo je jeden z termínov, ktorý sa v KĽDR používa v súvislosti s vodcom Kim Čong-unom. Agentúra Associated Press (AP) píše, že k Severokórejčanom sa dostalo spravodajstvo zo summitu až vo štvrtok, teda dva dni po samotnom summite a deň po tom, čo sa z neho Kim vrátil do vlasti. To podľa AP dokumentuje, ako starostlivo si severokórejská propagandistická mašinéria dáva záležať na tom, ako túto udalosť obyvateľom krajiny predstaví. Hlavným hrdinom 42-minútového spravodajského príspevku zo summitu bol samozrejme Kim, Trump sa v ňom prvýkrát zjavil až v dvadsiatej minúte. Spôsob, akým o ňom a o Spojených štátoch severokórejská televízia informovala, sa však s doterajším negatívnym spravodajstvom o USA nedal vôbec porovnávať. V príspevku zároveň nechýbali ani zábery, ktoré Trumpa ukazovali v nie práve najreprezentatívnejšej polohe, ako napríklad scénka, keď Trump podával ruku predstaviteľovi severokórejskej armády, no ten mu namiesto podania ruky zasalutoval.


Zo 167 odobraných vzoriek zmrzliny v Bratislavskom kraji nevyhovelo štrnásť

BRATISLAVA. Zo 167 odobratých vzoriek zmrzlín na mikrobiologické vyšetrenie 14 vzoriek nevyhovelo požiadavkám platnej legislatívy. Vyplýva to zo správy z kontroly nebalenej zmrzliny, ktorú počas letnej sezóny v Bratislavskom kraji uskutočnil Regionálny úrad verejného zdravotníctva (RÚVZ) Bratislava. TASR o tom informoval hovorkyňa úradu Katarína Nosálová. Pracovníci RÚVZ Bratislava vykonali 91 kontrol v 80 prevádzkach s výrobou alebo predajom nebalenej zmrzliny. "V 29 odobratých vzorkách na chemickú analýzu na prítomnosť syntetických farbív nebola ani v jednej zistená prítomnosť nepovolených azofarbív," priblížil RÚVZ. V roku 2019 bola podľa regionálneho hygienika Otakara Fitza úroveň výroby a predaja zmrzliny opäť vyššia. "V čase kontrol bola prevádzková hygiena na požadovanej úrovni. Alergény obsiahnuté v zmrzlinách boli označené na viditeľnom mieste. Predaj zmrzliny bol vykonávaný väčšinou sezónnymi pracovníkmi. Zdravotná i odborná spôsobilosť u prítomných pracovníkov bola preukázaná. Prevádzková i osobná hygiena bola na požadovanej úrovni. Opätovne sme zaznamenali mierny nárast novozriadených prevádzok," konštatoval. Ako RÚVZ dodal, uložených päť blokových pokút a začaté boli tri správne konania vo veci uloženia pokuty.


Taliansky premiér vyzýva Úniu, aby nechala Balkánu otvorené dvere

Taliansky premiér Paolo Gentiloni tvrdí, že Únia musí ostať otvorená prípadnému členstvu krajín západného Balkánu.

TERST. Taliansky premiér Paolo Gentiloni varoval v stredu Európsku úniu, že musí nechať dvere otvorené prípadnému členstvu krajín západného Balkánu. V opačnom prípade hrozí riziko, že dovolí Rusku a iným globálnym mocnostiam zvýšiť ich vplyv v regióne. Gentiloni ďalej uviedol, že rozšírenie EÚ "nie je za rohom", napriek tomu musí byť konkrétnou možnosťou pre ašpirantské krajiny Albánsko, Bosnu, Kosovo, Macedónsko, Čiernu Horu a Srbsko. Taliansky premiér sa tak vyjadril v Terste na záver štvrtého summitu EÚ s krajinami západného Balkánu. Podľa neho Taliansko a Nemecko, najväčší regionálni obchodní partneri, nemôžu dovoliť iným zaplniť prázdno, ktoré by sa vytvorilo, ak by Únia ostala uzavretá pre nových členov. Záujem EÚ na posilňovaní vzťahov s krajinami západného Balkánu vyvolali tiež správy o zvyšujúcom sa vplyve Ruska v regióne, ktorý Moskva považuje za svoju tradičnú záujmovú sféru. Agentúra AP pripomína, že ruské snahy sú najviac viditeľné v Srbsku, s ktorým Moskva posilňuje svoje hospodárske a vojenské vzťahy. Srbsko ostáva posledným zostávajúcim spojencom Ruska po tom, ako sa Čierna Hora obrátila k Západu a vstúpila v tomto roku do NATO. Lídri EÚ a ich kolegovia zo západného Balkánu v stredu taktiež naliehali na pokračovanie v ekonomickej integrácii - a to aj v čase problémov Únie s migráciou, brexitom a bezpečnosťou.


Útočník v Paríži napadol nožom vojaka, muža zadržali

PARÍŽ. Muž ozbrojený nožom napadol v piatok v Paríži vojaka, ktorý hliadkoval na stanici metra. Ten vyviazol bez zranení a útočníka, ktorý vykrikoval výroky o Alahovi, zadržal. Informovala o tom agentúra AFP. Vyšetrovanie prevzala protiteroristická prokuratúra, oznámil hovorca francúzskej vlády s tým, že prezident Emmanuel Macron hovoril o prípade s bezpečnostnými expertmi. Incident sa odohral v centre Paríža okolo pol deviatej ráno. Napadnutý vojak bol členom protiteroristickej hliadky, citovala agentúra Reuters ministerku obrany Florence Parlyovú. Parlyová v piatok pre rozhlasovú stanicu Europe-1 povedala, že najnovší útok preukazuje funkčnosť vládnej stratégie zameranej na to, aby bolo pôsobenie týchto jednotiek "nepredvídateľnejšie... pre potenciálnych útočníkov". Francúzski vojaci sa stávajú terčom útokov opakovane. V auguste na parížskom predmestí narazil vodič osobného auta do skupiny vojakov. Šesť z nich utrpelo zranenia, z toho traja vážne. Incident vyšetrujú ako terorizmus. Vo francúzskych uliciach sa teraz pohybuje 10-tisíc ozbrojených vojakov. Pôsobia na citlivých miestach, ako sú letiská, vlakové stanice a pamiatky a dohliadajú na bezpečnosť v priebehu športových podujatí alebo na kultúrnych akciách. Vláda spustila protiteroristickú operáciu Sentinelle po teroristických útokoch v roku 2015. Výskumy verejnej mienky ukazujú, že ľudí prítomnosť vojakov v uliciach upokojuje. Predstavitelia armády ale upozorňujú, že operácie armádu preťažujú.


Vonnová figuruje v nominácii USA, Shiffrinová bude obhajovať titul

Majstrovstvá sveta v alpskom lyžovaní sa uskutočnia o týždeň vo švédskom Aare.

NEW YORK. Lindsey Vonnová figuruje v nominácii USA na majstrovstvá sveta v alpskom lyžovaní, ktoré sa uskutočnia o týždeň vo švédskom Aare. Tridsaťštyriročná Vonnová sa dostala do kádra aj napriek tomu, že má problémy s kolenami, pre ktoré vynechala podujatia Svetového pohára v Nemecku a uvažovala o konci kariéry. Najúspešnejšia žena v dejinách SP sa pritom vrátila na svahy po zranení kolena, ktoré utrpela v novembri počas tréningu. V kádri USA nechýba ani momentálne najväčšia hviezda Mikaela Shiffrinová, ktorá chce zabojovať o štvrtý slalomový titul v sérii. Prvýkrát ho získala v roku 2012 práve v Aare. Ženy: Alice Merryweatherová, Paula Moltzanová, Nina O'Brienová, Laurenne Rossová, Mikaela Shiffrinová, Lindsey Vonnová Muži: Bryce Bennett, Ryan Cochran-Siegle, Tommy Ford, Travis Ganong, Ted Ligety, Brian McLaughlin, Steven Nyman


Hit internetu: Malé dievčatko a dvaja hráči Detroitu na trestnej lavici

Rodine z Detroitu sa na prípravnom zápase NHL podaril jedinečný záber.

Loading
 ... BRATISLAVA. Pôvodne to mal byť pre nich iba skvelý športový zážitok. Rodina Almasovcov dostala od známeho lístky na prípravný zápas pred začiatkom nového ročníka NHL medzi Detroitom Red Wings a Chicagom Blackhawks. Keď počas tretej tretiny postavila mama Shannon Almasová svoju štvorročnú dcérku Lylah vedľa trestnej lavice Detroitu, aby ju odfotila, ešte netušila, že práve ide urobiť záber, ktorý sa stane hitom internetu a bude kolovať po sociálnych sieťach. Práve v tom čase si menšie dvojminútové tresty odpykávala dvojica hokejistov Red Wings Dylan Larkin a Steve Ott. Tí mamu a malé dievčatko zbadali a obaja v správnom momente zapózovali do objektívu. "Keď sme s manželom uvideli fotografiu, pozreli sme sa na seba a hovoríme si: 'Ó, môj Bože. Veď oni sa obaja usmievajú'," opisovala Shannon Almasová pre nhl.com.   Klub zdieľal fotografiu na svojich účtoch na sociálnych sieťach. Na instagrame si záber okamžite získal tisíce priaznivcov. "Keď to Lylah uvidela, bola nadšená, ale nemyslím si, že si v skutočnosti uvedomovala, aký výnimočný moment to bol," vravela mama.  "Hovorila som jej: 'Si slávna. Nezaujíma ťa, že si slávna?' A ona na to: 'Je mi to jedno.' My sme s manželom šaleli a ona sa tvárila, akoby sa nič nestalo."


Chemický útok v Sýrii by mal byť vyšetrený do troch týždňov

Organizácia za zákaz chemických zbraní začala vyšetrovanie.

BEJRÚT. Generálny riaditeľ Organizácie za zákaz chemických zbraní (OPCW) Ahmet Üzümcü vo štvrtok na zasadnutí oznámil, že vyšetrovatelia OPCW už testujú vzorky z údajného útoku smrtiacimi chemickými zbraňami v sýrskej provincii Idlib. V tweete zo stretnutia za zatvorenými dverami o tom informovala britská delegácia tejto organizácie. Podľa delegácie generálny riaditeľ Üzümcü narýchlo zvolal stretnutie výkonného výboru OPCW a oznámil mu, že "príslušná misia OPCW už pracuje na zhromažďovaní dôkazov" o útoku zo štvrtého apríla na sýrske mesto Chán Šajchún v provincii Idlib, kde zahynulo takmer 90 ľudí. Generálny riaditeľ dodal, že vzorky sa už skúmajú a misia podľa očakávania do troch týždňov predloží správu so zisteniami, píše agentúra AP. Misia OPCW v Sýrii má platný mandát OSN, aby vyšetrila údajné útoky chemickými zbraňami v krajine, ale nepripisuje vinu za tieto útoky.


Mrazy v Česku zabili za pár dní už osem ľudí

Obeťami sú bezdomovci, ale aj starší manželský pár, ktorý zamrzol cestou domov.

PRAHA. Mrazy v Česku majú zrejme na svedomí už najmenej osem životov. Väčšina ľudí podľahla podchladeniu v Moravskosliezskom kraji, ďalší v Aši a Prahe. V Ostrave v posledných dňoch zamrzli traja bezdomovci, ale v prípade manželského páru, ktorý našli neďaleko obce Bocanovice v okrese Frýdek-Místek, o bezdomovcov nešlo. Vo štvrtok o tom informoval spravodajský portál Novinky.cz. Starší manželia sa vracali z oslavy v čase, keď nočné teploty klesali až k mínus 20 stupňom Celzia. Muža a ženu vo veku 67 a 63 rokov našli ľudia ležať neďaleko seba. Podľa polície ďalší muž vo veku 54 rokov bol nájdený pod schodmi domu v Karvinej-Fryštáte. Ďalších dvoch mužov a ženu našli cez víkend a v pondelok zamrznutých v Ostrave. V tomto prípade išlo o bezdomovcov. Podľa ostravského primátora Tomáša Macuru je často problémom to, že ľudia chcú zostať na uliciach a odmietajú sa pred mrazom ukryť do zariadení, ktoré sú na to v meste určené. Podľa Macuru je v Ostrave celkovo 908 miest v azylových zariadeniach a nie sú naplno využité. Vonku žije v súčasnosti 124 ľudí v 48 lokalitách. "Posielame za nimi strážnikov, aby ich prehovorili, nech sa pred mrazmi ukryjú v zariadeniach, avšak oni väčšinou nemajú záujem," dodal. Vysvetlil, že sa nechcú prispôsobiť režimu azylových zariadení, kde sa napríklad nesmie popíjať alkohol. Pri meste Aš bol v stredu nájdený v jednom z opustených objektov 44-ročný miestny bezdomovec. Príčinu smrti zamrznutím musí ešte potvrdiť pitva. Už cez víkend našla polícia ďalšieho bezdomovca vo výmenníku pri Lidli v Karlových Varoch. Príčina jeho úmrtia nie je zatiaľ známa. Takisto pražskí záchranári zaznamenali v stredu zamrznutého človeka bez domova. Presnú príčinu smrti určí tiež až pitva. Najnižšie klesla teplota pri obci Rolava v Krušných horách - na mínus 25,2 stupňa Celzia. Väčšina staníc zaznamenala teploty medzi mínus 15 a mínus 20 stupňov. Na niekoľkých miestach padli počas stredy dlhoročné teplotné rekordy. Na vrchu Lysá hora v Moravskosliezskych Beskydách bolo ráno mínus 21 stupňov, takže 55 rokov starý rekord bol prekonaný o dva stupne, informovali Novinky.cz.


Tusk podporil Írov v otázke hraníc so Severným Írskom

Predseda Európskej rady uviedol, že brexit nemôže ohroziť doterajšie vzťahy na ostrove.

BRUSEL. Hraničný režim medzi Írskom a britskou provinciou Severné Írsko po vystúpení Spojeného kráľovstva z EÚ bol hlavnou témou piatkových rokovaní v Dubline medzi predsedom Európskej rady Donaldom Tuskom a írskym premiérom Leom Varadkarom. "Prišiel som do Dublinu, aby som ubezpečil premiéra a všetkých obyvateľov Írska, že EÚ stojí za vami a vašimi požiadavkami, aby ste po brexite nemali na ostrove žiadne tvrdé hranice. Írska požiadavka je aj požiadavkou EÚ," uviedol Tusk v prejave, ktorý zverejnil v správe pre médiá. Pripomenul, že rozhodnutie Británie opustiť EÚ vytvorilo neistotu pre milióny ľudí v Európe, čo je zrejme najviditeľnejšie v Írsku a v prípade hraníc medzi Írskom a Severným Írskom. Dodal, že tieto hranice už nie sú symbolom rozdelenia, ale symbolom spolupráce. Podľa jeho slov "nemôžeme dovoliť, aby brexit zničil výsledky Veľkopiatkovej dohody". Tusk zdôraznil, že Spojené kráľovstvo spustilo proces brexitu, je preto jeho povinnosťou poskytnúť dôveryhodné záväzky a urobiť všetko, čo je potrebné, aby sa zabránilo vzniku tvrdého hraničného režimu na severe ostrova. "Požiadal som britskú premiérku Theresu Mayovú, aby do 4. decembra predložila záverečnú ponuku, aby sme mohli ešte pred nadchádzajúcim zasadnutím Európskej rady posúdiť, či nastal dostatočný pokrok v rokovaniach," oznámil Tusk. Summit EÚ sa uskutoční v dňoch 14.-15. decembra v Bruseli a premiéri a prezidenti členských štátov Únie by na ňom mali odobriť alebo zablokovať otvorenie druhej fázy rokovaní - o budúcich obchodných vzťahoch medzi oboma stranami. To je však podmienené dostatočným pokrokom rokovaní prvej fáze, kde EÚ očakáva konkrétne záväzky Londýna v oblasti ľudských práv Európanov žijúcich v Británii, finančného vyrovnania a írsko-severoírskej hranice. "Dnes sme sa dohodli, že predtým, ako navrhnem lídrom EÚ usmernenia o prechodnom období a o budúcich vzťahoch s Britániou, budem konzultovať s írskym premiérom, či ponuka Spojeného kráľovstva postačuje pre írsku vládu," opísal Tusk výsledok rokovaní s Varadkarom. Spresnil, že ak bude ponuka Londýna pre Írsko neprijateľná, aj pre EÚ ako celok to bude neprijateľné.


Fico opäť zaútočil na Kisku: Je rovnaký ako Bašternák

Fico reagoval na obvinenie konateľa KTAG.

BRATISLAVA. "Pán Kiska je rovnaký DPHáčkar ako pán Bašternák, len s tým rozdielom, že Bašternák už bol odsúdený a Kiska stále sedí v prezidentskom paláci," vyhlásil v stredu poobede na tlačovom brífingu predseda Smeru Robert Fico. Fico pritom stále býva v komplexe Bonaparte, ktorý daňový podvodník Ladislav Bašternák postavil. Prenajíma si od neho byt za 2 650 eur mesačne plus 200 eur za energie. Celkovo už Fico Bašternákovi zaplatil viac ako 200-tisíc eur. Svojím vyhlásením Fico reagoval na informácie, že minulý týždeň NAKA obvinila z daňových podvodov Eduarda Kučkovského, konateľa firmy KTAG, v ktorej bol v minulosti konateľom aj prezident Kiska. "Dnes som presvedčený, že prezidentské voľby v roku 2014 neboli férové, pretože Kiska postupoval podvodne, klamal štát aj verejnosť," povedal Fico. Vysvetlil to tým, že Kiska pôvodne hovoril, že kampaň financoval z vlastných peňazí, no v skutočnosti peniaze išli z firmy KTAG. Kiska je jej spoločníkom a do mája 2014 bol aj konateľom. Prezident reagoval na Fica s tým, že v predvečer výročia vraždy Jána Kuciaka a Martiny Kušnírovej by sme mali spomínať na nezmyselnú smrť dvoch mladých ľudí, ktorí volali o pomoc, ale štát to ignoroval. "Mrzí ma, že Robert Fico na to rýchlo zabudol," reagoval Kiska, ktorý sa k situácii vyjadrí v piatok.  V súvislosti s týmto prípadom zasahovala NAKA vo firme KTAG začiatkom novembra. Kiska na to reagoval slovami, že jej postup vyvoláva viacero otázok. Účtovníctvo firmy KTAG, ktorej spoločníkmi sú Andrej Kiska a jeho brat Jaroslav Kiska, už totiž vyšetrovala krajská kriminálka aj Národná kriminálna agentúra. Obe prípad uzavreli s tým, že k porušeniu zákona nedošlo. „Napriek tomu začína NAKA vyšetrovať znova, tretí raz. Osobne zaistila účtovníctvo, skopírovala disky počítačov a tretí vyšetrovateľ pán Hrušovský bude všetko preverovať znova. Ten istý prípad, tie isté dokumenty, ktoré už všetci kontrolovali,“ napísal Kiska. Firma KTAG krátko pred kontrolou daniarov v roku 2017 podávala údajne viac ako tucet dodatočných daňových priznaní, čo by mohlo signalizovať naprávanie chýb z minulosti. Ukazuje to finančná správa o hospodárení firmy KTAG za roky 2013 a 2014, ktorú v minulom roku v utajenom režime prerokoval parlamentný výbor pre nezlučiteľnosť funkcií. Dnes som presvedčený, že prezidentské voľby v roku 2014 neboli férové, pretože Kiska postupoval podvodne, klamal štát aj verejnosť. KTAG si podľa týchto dokumentov deň pred kontrolou daniarov výdavky na kampaň vyňala z daňového priznania, pričom išlo o celkovú sumu 467-tisíc eur. Za rok 2013 potom firma musela doplatiť daň vo výške 65-tisíc eur. Koľko musela firma platiť za rok 2014, dokument presne neuvádza. KTAG podobnú stratégiu zvolila aj pri DPH a dodatočne tak podala až 15 daňových priznaní pred, respektíve po začatí avizovanej kontroly. Správa však tvrdí, že aj z „nového“ daňového priznania boli opäť vyhodené výdavky na prezidentskú kampaň. KTAG preto musela dodatočne na daniach doplatiť 79-tisíc eur. Opravy daňových priznaní potvrdila aj prezidentská kancelária. „Áno, podávali sme opravné daňové priznania. Konateľ spoločnosti KTAG nariadil účtovníčke, aby spravila preúčtovanie a spravila doplatok dane,“ reagoval vtedy Kiskov hovorca Roman Krpelan. Minulý rok v novembri okresný bratislavský súd odsúdil podnikateľa Ladislava Bašternáka na päťročný nepodmienečný trest odňatia slobody. Previnil sa uplatnením neoprávnenej vratky DPH voči svojej spoločnosti BL 202 vo výške takmer dva milióny eur. Účinná ľútosť, čiže vrátenie peňazí bez hrozby trestu, sa na jeho prípad nevzťahovala. V auguste 2017 rozhodol Ústavný súd, v jednej z daňových káuz, že účinnú ľútosť nie je možné aplikovať v prípade neoprávneného odpočtu DPH . Tá sa podľa zákona vzťahuje len na prípady, keď podnikateľ daň nezaplatí, nie keď si od štátu vypýta peniaze. Ústavný súd vtedy konštatoval, že nezaplatiť daň a neoprávnene žiadať o vratky dane z pridanej hodnoty nie je to isté. Kým v prvom prípade môže podnikateľ svoju chybu napraviť tak, že peniaze doplatí, pri vratkách DPH sa o doplatení chýbajúcich peňazí hovoriť nedá.


Problémy nemá len hokejový Slovan. Výplaty meškajú aj účastníkovi Fortuna ligy

Problémy s vyplácaním mzdy majú v Senici. Sľubujú nám ich, ale nič sa nedeje, priznáva brankár.

BRATISLAVA. Do roku 2015 neskončila v lige na horšom ako šiestom mieste. Tri razy si zahrala aj v predkolách Európskej ligy, dvakrát sa prebojovala do finále Slovenského pohára. Po osemnástich kolách prebiehajúceho ročníka je ale Senica na predposlednom jedenástom mieste s jednobodovým náskokom pred Prešovom. Klub vyhral naposledy 13. augusta, odvtedy ťahá sériu trinástich zápasov bez víťazstva. Hráčov ale netrápia len zlé výsledky, ale aj meškajúce výplaty. „Vy by ste tiež nechodili bez peňazí s radosťou do práce. Snažíme sa s tým ale vyrovnať,“ uviedol brankár Michal Šulla pre profutbal.sk po víkendovej remíze s Dunajskou Stredou (1:1). Klub o svojich finančných ťažkostiach informoval v závere októbra. „Ľuďom sme oznámili, že im budú meškať výplaty za september, ktorých splatnosť je 30. októbra,“ uviedol v tom čase generálny manažér Pavol Michalica pre portál pluska.sk. Michalica tiež potvrdil, že krach klubu nehrozí. „V žiadnom prípade. Fungujeme naďalej. Ktorý klub v súčasnosti nemá nejaké problémy?,“ dodal pre pluska.sk. Brankár Šulla prezradil, že hráči majú pravidelné sedenia s prezidentom. „Ten nám síce sľubuje, ale stále sa nič nedeje,“ uviedol pre profutbal.sk. Peniaze mali prísť hráčom už počas uplynulého týždňa. Podľa Šullu sa situácia stále odďaľuje. Klub sme vybudovali od nuly. Boli to veľké investície – máme nový štadión, nafukovaciu halu, umelý trávnik, umelé osvetlenie, šesť udržiavaných ihrísk, dva tímové autobusy a ďalšie technické zázemie „Sľúbili nám, že vždy, keď budú peniaze, tak nám ich po častiach pošlú. Stále čakáme. Uvidíme, ako to dopadne do konca roka,“ dodal brankár Senice. V prípade, ak hráčom príde ponuka od iného klubu, vedenie prisľúbilo, že im v prestupe nebude brániť. Za úspechmi senického futbalu je predovšetkým majiteľ klubu Vladimír Levársky. Do Senice prišiel tesne predtým, ako sa klub dostal do najvyššej súťaže. V rokoch 2009 – 2013 zaznamenala Senica stratu takmer 8,5 miliónov eur, vyplýva z analýzy Hospodárskych novín. „Za týchto päť rokov sme vybudovali klub od nuly. Boli to veľké investície – máme nový štadión, nafukovaciu halu, umelý trávnik, umelé osvetlenie, šesť udržiavaných ihrísk, dva tímové autobusy a ďalšie technické zázemie,“ povedal majiteľ klubu pre HN. Levársky je tiež jediným spoločníkom, generálnym riaditeľom a tiež konateľom spoločnosti OMS. V roku 2012 ho vyhlásili za slovenského podnikateľa roka. Práve jeho spoločnosť je generálnym partnerom FK Senica. Finančné problémy klubu majú úzko súvisieť s ťažkosťami spoločnosti OMS, informuje pluska.sk. O klub sa v poslednom období majú zaujímať partneri z Rakúska či Turecka, dodáva profutbal.sk. V najvyššej slovenskej futbalovej súťaži hrá Senica siedmu sezónu a takto zle na tom po osemnástich kolách v tabuľke ešte nebola. Prvý raz hrali futbalisti z tohto mesta najvyššiu domácu futbalovú súťaž v ére samostatnosti v sezóne 2009/2010, hoci ročník predtým nastupovali až v IV. lige (piata najvyššia futbalová súťaž – pozn. red.). FK Senica vtedy využila zánik Interu Bratislava a získala od neho licenciu. Už o dva roky neskôr bojovala o titul. V sezóne 2010/2011 skončila druhá za Slovanom. Od bratislavského klubu ju delilo sedem bodov. Hneď za majstrom skončila aj o ďalšie dva roky. Na Slovan vtedy stratila len štyri body. Isté obdobie bol jej trénerom aj bývalý tréner slovenskej reprezentácie Stanislav Griga či Pavel Hapal, súčasný kouč slovenskej reprezentácie do 21 rokov. Senica nie je jediným slovenským klubom, ktorý má v súčasnosti problémy s vyplácaním miezd. Finančné ťažkosti má predovšetkým hokejový Slovan Bratislava. Účastníkovi KHL chýbajú peniaze na výplaty hráčov. Hokejisti priznávajú, že hoci sa snažia na chýbajúce peniaze nemyslieť a v zápasoch bojujú, stále to majú v podvedomí. „Drieme každý zápas, všetko chceme vyhrať, ale situácia je veľmi zlá. Človek môže tento vagón ťahať len chvíľku, ale keď vám niečo sľubujú a nič sa nedeje, musíme niečo podniknúť. Pri všetkej úcte, milujeme túto hru, ale musíme živiť rodiny a keď nie sú peniaze, je to ťažké,“ uviedol v priebehu minulého týždňa útočník Radek Smoleňák. Podľa denníka Šport už klub časť peňazí hráčom vyplatil. „Je to na dobrej ceste a verím, že to už bude chodiť načas. Tému peňazí sme pred vykorčuľovaním nechali v kabíne,“ povedal obranca Ivan Švarný pre Šport. Akú sumu klub hráčom vyplatil a kedy vyrovná ostatné podlžnosti, však nie je známe.


Danko si za rokovacím poriadkom stojí, kritiku opozície odmieta

Prezidentovi sa zákon nepozdáva. Opozícia dá novelu na Ústavný súd.

BRATISLAVA. Ak niekto hovorí, že nový rokovací poriadok potláča diskusiu v Národnej rade SR, klame. Vyhlásil to predseda parlamentu Andrej Danko (SNS) po opätovnom schválení novely rokovacieho poriadku v parlamente. Pripomenul limity, ktoré dávajú poslancom podľa Danka 30-minútový priestor na vyjadrenie, čo je podľa šéfa parlamentu "jeden z najväčších časových úsekov v rámci európskych parlamentov". "Stojím si za rokovacím poriadkom," povedal Danko. Avizoval osobitnú schôdzu parlamentu, na ktorej budú môcť vystúpiť europoslanci. Umožní im to podľa Danka práve nový rokovací poriadok. Danko odmieta kritiku opozície, že novela bola prijatá bez diskusie. "Rokovací poriadok prešiel diskusiou," poznamenal Danko, podľa ktorého už dnes badať viac slušnosti aj u "krikľúňov". "Vidím iné správanie aj tých najväčších krikľúňov," poznamenal predseda parlamentu. Nový rokovací poriadok ešte neplatí, dotknúť by sa mal až najbližšej schôdze, ktorá má byť v novom roku. Vrátenie rokovacieho poriadku prezidentom Andrejom Kiskom vnímal ako "frčku" za to, že ho kritizoval a bude kritizovať za nevymenovanie ústavných sudcov. Práve Kiska je podľa Danka zodpovedný za to, že na Ústavnom súde SR chýbajú sudcovia. Ako povedal, prezident si nevymenovaním kandidátov vytvára kompetenciu ich posudzovania a politicky túto vec zneužíva. Danko požiada ústavnoprávny parlamentný výbor, aby vydal stanovisko k vypísaniu nových volieb na sudcov ústavného súdu. „Kým nebude rozhodnuté o sťažnosti nevymenovaných kandidátov, nevypíšem nové voľby. Budem vyzývať prezidenta, aby si plnil ústavné povinnosti a aby si prezidentská kancelária refrešla právny tím,“ vyhlásil. Novela rokovacieho poriadku má zabezpečiť, aby transparenty, letáky aj zvukovo-obrazové prezentácie zmizli z rokovacej sály. Poslanci, podpredsedovia parlamentu a ministri majú mať na svoje vystúpenia k návrhom obmedzený čas, prezident, predseda parlamentu a premiér nie. Šéf parlamentu má dostať právo iniciovať disciplinárne konanie voči "neposlušným" poslancom. Zmeny prešli spolu 79 hlasmi. Koalícia Smeru, SNS a Mosta-Híd dala 75 hlasov, štyri hlasy dodali nezaradení poslanci Alena Bašistová, Martina Šimkovičová, Peter Marček a Rastislav Holúbek. Prelomili tak veto prezidenta Andreja Kisku. Hlave štátu sa zmeny v rokovacom poriadku nepozdávajú. Prezident upozorňoval na ich možný zásah do Ústavou SR garantovaných politických práv a slobôd, medzi ktoré patrí aj sloboda prejavu. V zákone videl aj možný neprimeraný politický tlak vládnej väčšiny zameraný na obmedzenie účinného výkonu politiky opozičnou menšinou. Opozícia dá novelu rokovacieho poriadku na Ústavný súd SR. Je totiž podľa nej protiústavná a siaha na práva opozície. Avizuje aj podania na Európsky súd pre ľudské práva, ak bude siahané na práva poslancov.


Ďalší vládny špeciál Nemecka mal poruchu, nakrátko ochromil letisko

Stroj vládnej letky pristál tak, že sa oboma krídlami dotýkal pristávacej dráhy.

BERLÍN. Nemecké úrady zaznamenali v utorok poruchu ďalšieho zo strojov vládnej letky. Pre problémy zistené krátko po štarte sa na berlínske letisko Schönefeld muselo vrátiť lietadlo typu Bombardier Global 5000, ktoré po tvrdom dosadnutí na jedinú vzletovú a pristávaciu dráhu nakrátko prerušilo prevádzku letiska. Informovala o tom agentúra AFP. Hovorca nemeckých vzdušných síl (Luftwaffe), ktoré flotilu vládnych špeciálov prevádzkujú, informoval, že lietadlo Bombardier Global 5000 pristálo tak, že sa oboma krídlami dotýkalo pristávacej dráhy. Lietadlo sa na letisku Berlín-Schönefeld pôvodne podrobilo údržbe, pričom po nej sa malo vrátiť do Kolína nad Rýnom. Na jeho palube preto neboli nijakí cestujúci, len posádka, ktorá po tvrdom pristáti absolvovala lekársku prehliadku. Či sa pri incidente niekto zranil, dosiaľ nie je zrejmé, uviedla agentúra DPA. Samotnú pristávaciu dráhu následne uzavreli. Pre incident zhruba od 09.30 h SELČ zároveň pozastavili odlety lietadiel a prílety odkláňali na ďalšie berlínske letisko - Tegel. Letisko Schönefeld začalo opätovne fungovať približne o 12.00 h SELČ, jeho vedenie však informovalo, že na mieste stále môže dochádzať k "omeškaniam letov". Incident je dosiaľ posledný zo série porúch, ktoré v ostatných mesiacoch postihli flotilu dovedna štrnástich nemeckých vládnych špeciálov. Pri jednej zo spomínaných porúch leteckých špeciálov musela kancelárka Angela Merkeová vlani v novembri prerušiť svoju cestu na summit skupiny G20 v argentínskom meste Buenos Aires. Lietadlo pomenované po prvom povojnovom kancelárovi Konradovi Adenauerovi vtedy pre zlyhanie komunikačného systému pristálo neplánovane v Kolíne nad Rýnom a šéfka nemeckej vlády začiatok summitu zmeškala. Predmetný stroj po tomto incidente podrobili generálnej oprave, hneď po návrate do prevádzky sa však vyskytol ďalší problém, keď mu 1. apríla praskla pneumatika počas pristávania v New Yorku. Na palube sa vtedy nachádzal minister zahraničných vecí Heiko Maas, ktorý ešte v marci uviazol v Mali pre poruchu hydrauliky podvozku. Koncom januára zase nemecký prezident Frank-Walter Steinmeier z podobného dôvodu nemohol odletieť z Etiópie, zatiaľ čo v prípade ministra pre hospodársku spoluprácu a rozvoj Gerda Müllera znamenali problémy s lietadlom začiatkom roka zrušenie cesty do Namíbie. Minister financií Olaf Scholz využil počas opráv špeciálu Konrad Adenauer na cestu do Spojených štátov menšie lietadlo typu A321, čo si vyžadovalo medzipristátie na Islande kvôli doplneniu paliva. V reakcii na všetky spomínané problémy nemecká vláda minulý týždeň ohlásila, že sa rozhodla kúpiť tri nové vládne lietadlá typu Airbus určené na diaľkové lety. Berlín má za ne zaplatiť dovedna 1,2 miliardy eur. prvé z lietadiel by malo byť dodané v roku 2020 a zvyšné dve v roku 2022.


Samovražedný útok v Kábule neprežilo šesť  ľudí

Útočník sa odpálil pred vchodom do vojenskej akadémie.

KÁBUL. Šesť ľudí prišlo vo štvrtok o život a ďalších šesť utrpelo zranenia po tom, ako sa pred vchodom do vojenskej akadémie v afganskom hlavnom meste Kábul odpálil samovražedný útočník. S odvolaním sa na predstaviteľov tamojšej polície a bezpečnostných zložiek o tom informovala agentúra Reuters. Podľa jedného z nemenovaných zdrojov útočník sa odpálil po tom, ako nepustili do areálu vojenskej akadémie ležiacej v západnej časti Kábulu. Incident sa stal v čase, keď kadeti vychádzali zo školy, ktorá je jednou z najväčších vzdelávacích inštitúcií svojho druhu v Afganistane. K útoku sa prihlásil Islamský štát. Agentúra Reuters pripomenula, že vo štvrtok sa v Moskve konalo aj stretnutie delegácie vysoko postavených afganských politikov s predstaviteľmi afganského fundamentalistického hnutia Taliban s cieľom vyriešiť 18 rokov trvajúci ozbrojený konflikt v krajine.